hotchpotch/miracl-hf-unified huggingface dataset:
টেনিদা
টেনিদা বা টেনি বা ভজহরি মুখার্জি হলো নারায়ণ গঙ্গোপাধ্যায় সৃষ্ট একটি জনপ্রিয় কাল্পনিক চরিত্র।
টেনিদা মূলত উত্তর কলকাতার পটলডাঙায় বসবাসরত একটি স্থানীয় চরিত্র। টেনিদার প্রকৃত নাম ভজহরি মুখার্জি। পটলডাঙার আশেপাশে ​​বসবাসরত চার তরুণ ছেলেদের একটি দলের নেতা টেনিদা পড়াশোনায় তেমন ভালো ছিলেন না। সাত বারের চেষ্টাতে মাধ্যমিক পরীক্ষায় পাশ করেছিলেন তিনি। টেনিদা বিখ্যাত ছিলেন তার খাঁড়ার মত নাকের জন্যে, গড়ের মাঠে গোরা পেটানোর জন্যে। আর তার বিখ্যাত সংলাপ, ""ডি-লা গ্রান্ডি মেফিস্টোফিলিস ইয়াক ইয়াক""। টেনিদা সম্বন্ধে গল্পলেখক প্যালারাম লিখেছেন, "টেনিদাকে নইলে আমাদের যে একটি দিনও চলে না। যেমন চওড়া বুক - তেমনি চওড়া মন।" "পাড়ার কারও বিপদ-আপদ হলে টেনিদাই গিয়ে দাঁড়িয়েছে সকলের আগে। লোকের উপকারে এক মুহুর্তের জন্য তার ক্লান্তি নেই - মুখে হাসি তার লেগেই আছে। ফুটবলের মাঠে সেরা খেলোয়াড়, ক্রিকেটের ক্যাপ্টেন। আর গল্পের রাজা। এমন করে গল্প বলতে কেউ জানে না।"
টেনিদা গল্প মূলত দুই ধরণের, (ক) টেনিদা তাঁর তথাকথিত বীরত্বের বানানো গল্প বর্ণনা করেন। (খ) টেনিদা ও প্যালা বা চার তরুণ দলের অত্যধিক উল্লসিত অ্যাডভেঞ্চারের আকর্ষণীয় এবং শেষে রহস্যময় পরিস্থিতি মাধ্যমে সমাধানের গল্প বর্ণনা। এই ছোটগল্প ব্যাপকভাবে কলকাতার উপর ভিত্তি করে k।
নারায়ণ গঙ্গোপাধ্যায় টেনিদাকে বেশ কয়েকটি উপন্যাস ও ছোট গল্প এবং একটি নাটকে উপস্থাপিত করেছেন।
টেনিদাকে নিয়ে 'চার মূর্তি' নামে নারায়ণ গঙ্গোপাধ্যায় প্রথম উপন্যাস লেখেন যা ১৯৫৭ খ্রিষ্টাব্দে 'অভ্যুদয় প্রকাশ মন্দির' থেকে গ্রন্থাকারে প্রকাশিত হয়। পরের উপন্যাস 'চার মূর্তির অভিযান' ১৯৬০ খ্রিষ্টাব্দের জুলাই মাসে গ্রন্থাকের প্রকাশিত হয়। এই উপন্যাসের দ্বিতীয় পরিচ্ছেদে টেনিদার আসল নাম যে ভজহরি মুখার্জি তা জানা যায় এবং তাঁর বিখ্যাত স্লোগান 'ডি-লা-গ্রান্ডি মেফিস্টোফিলিস ইয়াক্‌ ইয়াক্‌' এই উপন্যাসেই প্রথম শোনা যায়। নারায়ণ গঙ্গোপাধ্যায় টেনিদাকে নিয়ে যে সমস্ত উপন্যাস লিখেছেন, সেগুলি হল-
এছাড়াও নারায়ন গঙ্গোপাধ্যায়ের মৃত্যুর পর তাঁর স্ত্রী আশা দেবী কলম ধরেছিলেন টেনিদা পাঠকদের অনুরোধে। তাঁর হাত দিয়ে 'টেনিদার অজলাভ' উপন্যাস ও কয়েকটি ছোটগল্পও বেরিয়েছে। পটলা, মুসুরী ইত্যাদি চরিত্র সঙ্গ দিয়েছে টেনিদাকে।
টেনিদাকে নিয়ে নারায়ণ গঙ্গোপাধ্যায় 'পরের উপকার করিও না' নামে একটিমাত্র নাটক রচনা করেছেন। নাটকটি তাঁর 'পরের উপকার করিও না' গল্পের নাট্যরূপ। এই নাটকে টেনিদা তার আসল নাম ভজহরি মুখোপাধ্যায় নামে উপস্থাপিত হয়েছে। নাটকের অন্যান্য চরিত্ররা তাঁকে টেনিদা নামে না ডেকে ভজাদা নামে সম্বোধিত করেছে।
ব্রায়ান বারিজ
এয়ার চিফ মার্শাল স্যার ব্রায়ান কেভিন বারিজ কেসিবি সিবিই এডিসি এফসিএমআই রয়েল এয়ার ফোর্সের অবসরপ্রাপ্ত কমান্ডার।
নুরি আল-মালিকি
নুরি কামিল মুহাম্মাদ হাসান আল-মালিকি () (জন্ম: ২০শে জুন, ১৯৫০) ইরাকের বর্তমান প্রধানমন্ত্রী এবং ইসলামিক দাওয়া পার্টর সেক্রেটারি জেনারেল। আল-মালিকি এবং তার সরকার ইরাকের অন্তর্বর্তীকালীন সরকারের প্রতিস্থাপন হিসেবে ক্ষমতা গ্রহণ করেছিল। তার ৩৭ সদস্যবিশিষ্ট কেবিনেট ইরাকের জাতীয় এসেম্বলির স্বীকৃতি লাভ করে ২০০৬ সালের ২০শে মে কার্যক্রম শুরু করেছে।
ইয়াসার বুয়ুকানিত
জেনারেল মেহমেট ইয়াসার বুয়ুকানিত (জন্ম: ১লা সেপ্টেম্বর, ১৯৪০) তুর্কী সশস্ত্র বাহিনীর ২৫তম চিফ অফ জেনারেল স্টাফ। ২৮শে আগস্ট, ২০০৬ থেকে এখন পর্যন্ত তিনিই দায়িত্ব পালন করছেন।
ভারতীয় রিজার্ভ ব্যাংক
ভারতীয় রিজার্ভ ব্যাঙ্ক (আরবিআই) ভারতের কেন্দ্রীয় ব্যাঙ্ক। এই ব্যাঙ্ক টাকার আর্থিক নীতি এবং দেশের ২৮৭.৩৭ বিলিয়ন মার্কিন ডলার (২০০৯) মুদ্রা মজুত নিয়ন্ত্রণ করে। ১৯৩৪ সালের ভারতীয় রিজার্ভ ব্যাঙ্ক আইন বলে ১৯৩৫ সালের ১ এপ্রিল এই ব্যাংক স্থাপিত হয়েছিল। সরকারের উন্নয়ন নীতির ক্ষেত্রেও ভারতীয় রিজার্ভ ব্যাঙ্ক গুরুত্বপূর্ণ ভূমিকা পালন করে।
প্রথম বিশ্বযুদ্ধের পর অর্থনৈতিক সমস্যার মোকাবিলায় ১৯৩৫ সালে কেন্দ্রীয় ব্যাঙ্ক স্থাপিত হয়। ভারতীয় কেন্দ্রীয় ব্যাঙ্ক স্থাপিত হয়েছিল হিলটন ইয়াং কমিশনের সুপারিশ ক্রমে। ১৯২৬ সালে উক্ত কমিশন রিপোর্ট জমা দিলেও, ব্যাঙ্ক প্রতিষ্ঠিত হতে আরও নয় বছর সময় লাগে। ভারতীয় রিজার্ভ ব্যাংকের প্রস্তাবনায় (Preamble) ব্যাঙ্কনোট প্রচলন নিয়ন্ত্রণ, ভারতের আর্থিক স্থিতাবস্থায় বজায় রাখার স্বার্থে মজুত অর্থ রক্ষা এবং দেশের স্বার্থে মুদ্রা ও ঋণব্যবস্থা নিয়ন্ত্রণে রিজার্ভ ব্যাঙ্কের প্রধান কাজ বলে উল্লেখ করা হয়েছে। রিজার্ভ ব্যাঙ্কের কেন্দ্রীয় কার্যালয় প্রথমে বাংলার কলকাতায় স্থাপন করা হলেও ১৯৩৭ সালে তা স্থায়ীভাবে বোম্বাইতে (অধুনা মুম্বই) স্থানান্তরিত করা হয়। ব্রহ্মদেশে জাপানি আগ্রাসনের পূর্বে এবং পরে ১৯৪৭ সালের এপ্রিল মাস পর্যন্ত রিজার্ভ ব্যাংক ব্রহ্মদেশের কেন্দ্রীয় ব্যাংক হিসেবেও কাজ করেছে। উল্লেখ্য, ১৯৩৭ সালেই ব্রহ্মদেশকে ভারত থেকে বিচ্ছিন্ন করা হয়। ১৯৪৮ সালের জুন মাসে স্টেট ব্যাংক অফ পাকিস্তান কার্যকরী হওয়ার আগে পর্যন্ত ভারতীয় রিজার্ভ ব্যাঙ্ক পাকিস্তানের কেন্দ্রীয় ব্যাঙ্কের কাজও করেছে। শেয়ারহোল্ডারের ব্যাঙ্ক হিসেবে প্রতিষ্ঠিত হলেও ১৯৪৯ সালে রাষ্ট্রায়ত্ত্বকরণের পর ভারতীয় রিজার্ভ ব্যাঙ্কের কর্তৃত্ব সম্পূর্ণতই ভারত সরকারের হাতে চলে যায়।
মাসউদ বারজানি
মাসউদ বারজানি (কুর্দিশ: مه‌سعوود بارزانی) (জন্ম: ১৬ই আগস্ট, ১৯৪৬) ইরাকে স্বায়ত্তশাসিত কুর্দিশ সরকারের রাষ্ট্রপতি এবং কুর্দিস্তান ডেমোক্রেটিক পার্টির প্রধান নেতা। তিনি ইরানে জন্মগ্রহণ করেছিলেন।
হাউমেয়া
হাউমেইয়া (ইংরেজি ভাষায়: Haumea; পূর্বে নামে পরিচিত ছিল) কাইপার বেষ্টনীর একটি বামন গ্রহ যার ভর প্লুটোর প্রায় এক তৃতীয়াংশ। বিশাল সাংঘর্ষিক পরিবারের সদস্য হিসেবে পরিচিত এই বস্তুটি আবিষ্কার করেছে স্পেনের José Luis Ortiz Moreno গ্রুপ এবং মার্কিন যুক্তরাষ্ট্রের মাইক ই ব্রাউন গ্রুপ । মোরেনো গ্রুপ স্পেনের সিয়েরা নেভাদা অবজারভেটরিতে কাজ করার সময় আবিষ্কারটি করেছে আর ব্রাউন গ্রুপের আবিষ্কারটি সম্পন্ন হয়েছে ক্যালটেকে। এমপিসি মোরেনোর গ্রুপকে আবিষ্কারের কৃতিত্ব দিয়েছে। কারণ তারাই আগে ঘোষণা দিয়েছিল।
কিউবিওয়ানো তথা কাইপার বেষ্টনীস্থিত চিরায়ত বস্তগুলোর মধ্যে এই বস্তুটি বেশ কয়েকটি বৈশিষ্ট্যের কারণে স্বাতন্ত্র অর্জন করেছে। বৈশিষ্ট্যগুলো হল: দুইটি চাঁদ, অতি উচ্চ দ্রাঘন এবং পৃষ্ঠে কেলাসিত বরফ পানি থাকার কারণে সৃষ্ট অতিরিক্ত প্রতিফলন অনুপাত। অনেক আগের একটি সংঘর্ষের কারণে সৃষ্ট সাংঘর্ষিক পরিবারের সদস্যগুলোর মধ্যে একে সর্ববৃহৎ বলে ধরে নেয়া হয়েছে। এই সংঘর্ষের কারণেই ব্যতিক্রমী বৈশিষ্ট্যগুলোর জন্ম হয়েছিল।
২০০৮ সালের ১৭ সেপ্টেম্বর, আইএইউ এই বস্তুকে সৌরজগতের পঞ্চম বামন গ্রহ হিসেবে স্বীকৃতি দেয়। এর নতুন নাম রাখা হয় হাওয়াই দ্বীপপুঞ্জের পৌরাণিক কাহিনীতে বর্ণীত উর্বরতা ও সন্তান প্রসবের দেবী হাউমেইয়া-এর নামানুসারে।
ট্যানগ্রাম
ট্যানগ্রাম
ট্যানগ্রাম হল চীনদেশের হাজার বছরের পুরনো ধাঁধা জাতীয় খেলা।এ খেলার জন্য একটি বর্গাকার কার্ডবোর্ড কে ছবির মত কেটে সাত ভাগে ভাগ করা হয়। এই সাত টুকরো কার্ডবোর্ড বিভিন্ন ভাবে সাজিয়ে বিভিন্ন মজার মজার আকার দেওয়া যায়। যেমন পশু,পাখি,মানুষ ইত্যাদি। ছবিতে কিছু আকার দেওয়া হল। তবে এই খেলার আসল মজা পাবার জন্য নিজের মাথা খাটিয়ে বিভিন্ন আকার তৈরির চেষ্টা করতে হবে।সময় কাটানোর জন্য এটি একটি চমৎকার খেলা।
সিমেন্ট
সিমেন্ট হল সেই সকল গুঁড়া জাতীয় পদার্থের সাধারণ নাম, যাদেরকে পানি বা অন্য কোন তরলের সাথে মিশ্রিত করলে কাদার মত নমনীয় পদার্থ পাওয়া যায় এবং তা কিছু সময়ের মধ্যে জমে গিয়ে বিভিন্ন দৃঢ়তার শক্ত পদার্থ গঠন করে।
সিমেন্ট বাড়ী-ঘর, রাস্তা, সেতু ইত্যাদি যাবতীয় নির্মাণ কাজের প্রধান উপাদান।
সিমেন্ট কয়েক ধরনের হয়ে থাকে। যেমন:
এর মধ্যে সবচেয়ে বেশি ব্যবহৃত হয় পোর্টল্যান্ড সিমেন্ট।
সিমেন্টের মূল উপাদানগুলি হল - চুনাপাথর, সিলিকা, (বালি), আয়রন অক্সাইড ইত্যাদি। এসব উপাদানকে ২ ভাগে ভাগ করা যায়:
ফিল্ড-প্রোগ্রামেবল গেইট অ্যারে
ফিল্ড-প্রোগ্রামেবল গেইট অ্যারে একটি অর্ধপরিবাহী চিপ যাতে "লজিক ব্লক" নামে কিছু প্রোগ্রামেবল লজিক অংশ এবং এই ব্লকগুলির মাঝে তারের সংযুক্তি থাকে। লজিক ব্লকগুলোকে প্রোগ্রাম করে বিভিন্ন প্রাথমিক গেইট, যেমন অ্যান্ড, এক্সর অথবা আরো জটিল কম্বিনেশনাল ফাংশন যেমন ডিকোডার বা গাণিতিক ফাংশন প্রণয়ন করা যায়। অধিকাংশ এফপিজিএ-তে লজিক ব্লকের সাথে মেমরি যুক্ত থাকে যা সাধারণ ফ্লিপ-ফ্লপ হতে পারে অথবা পুরোদস্তুর মেমরি ব্লকও হতে পারে।
সবগুলো লজিক ব্লকের মাঝে তারের সংযুক্তির কারনে সিস্টেম ডিজাইনারের কাছে এফপিজিএকে একটি এক-চিপের প্রোগ্রামযোগ্য ব্রেডবোর্ডের মত মনে হবে। এফপিজিএ তৈরি করার পর এটি কি কাজ করবে তা পুরোপুরি নির্ভর করে যিনি এটির উপর প্রোগ্রাম করবেন তার উপরে। একারণেই একে "ফিল্ড-প্রোগ্রামেবল" বলা হয়।
এফপিজিএ সাধারণত তাদের অ্যাপ্লিকেশন-স্পেসিফিক ইন্টিগ্রেটেড সার্কিট (অ্যাসিক) প্রতিপক্ষ থেকে কিছুটা ধীরগতির হয়ে থাকে, খুব জটিল কোন ফাংশনের কাজ করতে পারেনা এবং কিছুটা বেশি বিদ্যুত শক্তি লাগে। কিন্তু এদের সুবিধা হচ্ছে এফপিজিএতে ডিজাইন করার সময় অনেক কম-লাগে ফলে বাজারে তাড়াতাড়ি ছেড়ে দেয়া যায়, এটিকে বারবার প্রোগ্রাম করা যায় ফলে ডিবাগিং-এ সমস্যা কম হয় এবং এদের ইঞ্জিনিয়ারিং খরচ কম। প্রস্তুতকারকরা কমদামী এফপিজিএ ও বাজারে ছেড়ে থাকেন যেটিকে একবার মাত্র প্রোগ্রাম করা যায় এবং আচরনের দিকদিয়ে এটি অ্যাসিকের নিকটবর্তী। সাধারণ এফপিজিএর উপর নকশা প্রণয়ন করার পর সাধারণত এই চিপে নকশা প্রোগ্রাম করে বাজারে ছাড়া হয়।
"কমপ্লেক্স প্রোগ্রামেবল লজিক ডিভাইস" (সিপিএলডি) সাধারণ কাজের জন্য এফপিজিএর একটি বিকল্প। বিদ্যুত না থাকলেও এদের মাঝে প্রোগ্রাম নষ্ট হয় না।
এফপিজিএ বা সিপিএলডি কে প্রোগ্রাম করতে হলে প্রথমে কি কাজের জন্য এটি ব্যবহৃত হবে সেটি সার্কিট ডায়াগ্রাম (স্কিমেটিক) বা হার্ডওয়্যার ডেসক্রিপশন ল্যাঙ্গুয়েজ (এইচডিএল) দিয়ে তৈরি করতে হবে। সাধারণত জটিল ডিজাইনের জন্য এইচডিএলকেই পছন্দ করা হয়। এরপর এফপিজিএ প্রস্তুতকারকদের সরবরাহকৃত সফটওয়্যার দিয়ে স্কিমেটিক/এইচডিএল প্রোগ্রামকে এফপিজিএ/সিপিএলডির উপযোগী বাইনারি ফাইলে রুপান্তরিত করা হয়। এরপর সিরিয়াল ইন্টারফেস বা জেট্যাগ ইন্টারফেসের মাধ্যমে এই প্রোগ্রামকে নন-ভোলাটাইল মেমরিতে (যেমন ইইপিরম) সংরক্ষণ করা হয়। বিদ্যুত সংযোগ পাওয়ার পরে এফপিজিএ এই মেমরি থেকে তার আন্তঃসংযোগ স্থাপন করে এবং প্রয়োজনীয় কাজের উপযুক্ত হয়।
ইয়োগি শিলা
ইয়োগি শিলা মঙ্গলের ভূপৃষ্টে অবস্থিত একটি শিলা। ১৯৯৭ সালে মার্স পাথফাইন্ডার অভিযানের সময় এটি আবিষ্কৃত হয়। এর নামকরণ করেন জেফ্রি এ ল্যান্ডিস। সেই অবিযানে যত শিলা আবিষ্কৃত হয়েছিল তার সবগুলোরই নামকরণ করা হয়েছিল বিভিন্ন আইকন এবং ফিগারের নামে। নভোযান থেকে ইয়োগি শালাটি দেখতে অনেকটা ভল্লুকের মাথার মত দেখাচ্ছিলো। এজন্যই বিখ্যাত কার্টুন ভল্লুক চরিত্র ইয়োগি বেয়ারের নামানুসারে এর নামকরণ করা হয়েছে বলে ধারণা করা হয়।
মঙ্গলে আবিষ্কৃত এটিই প্রথম শিলা যা ব্যাসল্ট দ্বারা গঠিত। এ থেকে বোঝা যায় মঙ্গলে অনেক আগে অগ্ন্যুৎপাত ঘটতো। কারণ ব্যসল্ট একটি আগ্নেয় শিলা। শিলার পৃষ্ঠদেশ খুব মসৃণ হওয়ায় এটিও ধারণা করা গেছে যে, সে অঞ্চলে আগে তরল পানির অস্তিত্ব ছিল। ইয়োগিই প্রথম বড় আকারের শিলা যেখানে সোজার্নার রোভার পৌঁছুতে সমর্থ হয়। সোজার্নার এক্স-রশ্মি বর্ণালিবীক্ষণের মাধ্যমে এই শিলার গাঠনিক উপাদান নির্ণয় করেছিল। এখানে একটি কাকতালীয় মিল লক্ষ করা যায়, নিউ জার্সির লিট্‌ল ফল্‌সে ইয়োগি বেরা স্টেডিয়ামের নিচে অবস্থিত শিলাটিও ব্যসল্ট দ্বারা গঠিত।
সোজার্নার ইয়োগি শিলার দিকে এগিয়ে যাচ্ছে, এই ছবিটি বিখ্যাত টেলিভিশন সিরিজ এর উদ্বোধনী ক্রেডিটে দেখানো হয়েছিল। এ কারণে স্টার ট্রেকই প্রথম কল্পবিজ্ঞানমূলক টিভি সিরিজ যাতে পৃথিবীর বাইরে অন্য কোন গ্রহে ধারণকৃত ভিডিও ফুটেজ দেখানো হয়েছে।
বাংলাদেশের স্বাধীনতাযুদ্ধের বীরত্বসূচক পদক
বাংলাদেশের স্বাধীনতা যুদ্ধে বীরত্বের জন্য মুক্তিযোদ্ধাগণকে বিভিন্ন ধরণের পদক প্রদান করা হয়েছে। এই পদক সমূহ কয়েক স্তরে বিভক্ত। যেমন- বীরত্বসূচক পদক, প্রধান সেনাপতির প্রশংসাপত্র, মুক্তিযুদ্ধের স্মারক পদক এবং আহতসূচক ফিতা।
মুক্তিযুদ্ধে মোট ২৬৯ জনকে প্রধান সেনাপতির প্রশংসাপত্র প্রদান করা হয়। এই তালিকা ২৫শে মার্চ ১৯৭৩ সালে পত্রিকায় প্রচার করা হয়। প্রশংসাপত্র পাবার যোগ্যতা সম্বন্ধে তেমন কিছু জানা যায় না।
এই পদক কতজন পেয়েছেন তার কোন পরিসংখ্যান নাই।
বের্টিল মাল্মবের্গ
বের্টিল মাল্মবের্গ (সুয়েডীয় ভাষায়: Bertil Malmberg) (২২শে এপ্রিল, ১৯১৩, হেলসিংবরি - ৮ই অক্টোবর, ১৯৯৪) একজন সুয়েডীয় ভাষাবিজ্ঞানী। তিনি সুইডেনের লুন্দ বিশ্ববিদ্যালয়ে ধ্বনিবিজ্ঞানের অধ্যাপক ছিলেন। এর আগে তিনি ঐ বিশ্ববিদ্যালয় থেকেই রোমান্স ভাষার উপর গবেষণা করে ১৯৪০ সালে ডক্টরেট লাভ করেছিলেন।
খাদ্য নিরাপত্তা
খাদ্য নিরাপত্তা () খাদ্যের লভ্যতা এবং মানুষের খাদ্য ব্যবহারের অধিকারকে বোঝায়। কোন বাসাকে তখনই "খাদ্য নিরাপদ" বলে মনে করা হয়, যখন এর বাসিন্দারা ক্ষুধার্ত অবস্থায় বসবাস করেন না কিংবা খাদ্যাভাবে উপবাসের কোন আশঙ্কা করেন না।
বিশ্বজুড়ে প্রায় ৮৫ কোটি মানুষ চরম দারিদ্র‌্যের কারণে বহুদিন যাবৎ ক্ষুধার্ত। প্রায় ২০০ কোটি মানুষের বিভিন্ন মাত্রার দারিদ্র‌্যের কারণে খাদ্য নিরাপত্তা ছাড়াই বাস করছেন। (উৎস: বিশ্ব খাদ্য সংস্থা, ২০০৩)। ২০০৭ সালের শেষ দিকে জৈবজ্বালানির জন্য বিশেষ কৃষিকাজের প্রসার, বিশ্ববাজারে খনিজ তেলের দামের উচ্চমূল্য, বিশ্বব্যাপী জনসংখ্যার বৃদ্ধি, জলবায়ুর পরিবর্তন, আবাসিক প্রয়োজনে ও শিল্পকারখানার কারণে কৃষিজমির পরিমাণ হ্রাস, এবং সম্প্রতি চীন ও ভারতে ভোক্তাদের চাহিদায় বৃদ্ধির ফলে বিশ্বব্যাপী খাদ্যশস্যের মূল্য বৃদ্ধি পেয়েছে। বিশ্বের বহু দেশে খাদ্য রায়ট হয়েছে।
দারিদ্র‌্য ও খাদ্য গ্রহণের হারের মধ্যে সরাসরি সম্পর্ক আছে। যেসব পরিবারের চরম দারিদ্র‌্য এড়ানোর সামর্থ্য আছে, তারা কদাচিৎ দীর্ঘস্থায়ী ক্ষুধার শিকার হয়। অন্যদিকে দরিদ্র পরিবারগুলি কেবল ক্ষুধার শিকারই নয়, খাদ্যস্বল্পতা ও দুর্ভিক্ষের সময় এরাই সবচেয়ে বেশি ক্ষতিগ্রস্ত হয়।
আনবিবিয়াম
আনবিবিয়াম (ইংরেজি ভাষায়: Unbibium) অতি সাম্প্রতিক সময়ে আবিষ্কৃত একটি অতি ভারী মৌলিক পদার্থের সাময়িক নাম। এটা একা-থোরিয়াম নামেও পরিচিত। Ubb রাসায়নিক প্রতীকবিশিষ্ট এই মৌলের পরমাণবিক সংখ্যা ১২২ এবং পারমণবিক ভর ২৯২। হিব্রু ইউনিভার্সিটি অফ জেরাজালেম এর একটি গবেষকদল সম্প্রতি এটি আবিষ্কার করেছেন। পর্যায় সারণীতে অষ্টম পর্যায়ের জি২ শ্রেণীতে একে স্থান দেয়া হয়েছে। এই আবিষ্কারের তথ্য এখনও সম্পূর্ণ নিশ্চিত না। নিশ্চিত হলে এটিই হবে প্রকৃতিতে পাওয়া প্রথম অতিভারী রাসায়নিক মৌল।
সোভিয়েত মহাকাশ কুকুর
১৯৫০ এবং ৬০-এর দশকে সোভিয়েত ইউনিয়ন পৃথিবীর কক্ষপথ এবং অর্ধ-কক্ষে বেশ কয়েকটি কুকুর পাঠিয়েছিল। উদ্দেশ্য ছিল, সেখানে মানুষ পাঠানো নিরাপদ কি-না তা নির্ণয় করা। এই সময়ের মধ্যে সোভিয়েত নভোযানগুলোতে সর্বোচ্চ ৫৭টি পর্যন্ত কুকুরকে একসাথে আটানো যেতো। অবশ্য সবগুলোতে এতো বেশী আটতো না। প্রথম অর্থাৎ স্পুটনিক ২ এ মাত্র একটি কুকুরকেই স্থান দেয়া যেতো। মহাকাশে পাঠানো কুকুরের সংখ্যা বেশ কম। কারণ একই কুকুরকে একাধিক বার পাঠানো হয়েছে। যে কুকুরগুলো মারা গেছে তার মূল কারণ ছিল বিভিন্ন কৌশলগত জটিলতা।
হার্ডওয়্যার ডেসক্রিপশন ল্যাঙ্গুয়েজ
হার্ডওয়্যার ডেসক্রিপশন ল্যাঙ্গুয়েজ বা এইচডিএল বলতে ইলেকট্রনিক্সে সেই ধরনের কম্পিউটার ভাষাকে বোঝানো হয় যেটি দিয়ে বৈদ্যুতিক বর্তনীকে সংজ্ঞায়িত করা যায়। এই ভাষার মাধ্যমে বর্তনীর কার্যপ্রণালী, এর ডিজাইন ও ব্যবস্থা এবং সিমুলেশন করে এর বিভিন্ন পরীক্ষা প্রণালীকে বোঝানো যেতে পারে।
ইলেকট্রনিক ব্যবস্থার কাঠামো বোঝানোর জন্য টেক্সট-ভিত্তিক হার্ডওয়্যার ডেসক্রিপশন ল্যাঙ্গুয়েজ বা এইচডিএল একটি প্রমিত পদ্ধতি। সাধারণ প্রোগ্রামিং ভাষার সাথে এর পার্থক্য হচ্ছে এইচডিএল-এর সিনট্যাক্স ও সেমানটিকসে সময় এবং সমান্তরাল প্রক্রিয়া বোঝানোর জন্য বিশেষ সংকেত ব্যবহার করা হয় যা কম্পিউটার হার্ডওয়ারের মূল বৈশিষ্ঠ্য।
জটিল নকশাবিশিষ্ট হার্ডওয়্যারে নকশার নির্ভূলতা পরীক্ষার জন্য হার্ডওয়্যার তৈরির করার পূর্বে হার্ডওয়্যার ডেসক্রিপশন ল্যাঙ্গুয়েজের সাহায্যে পরীক্ষা করে নেয়া হয়,এতে শ্রম ও অর্থের অপচয় রোধ হয়। 'এইচডিএল এর সবথেকে জনপ্রিয় দুটি সংস্করণ হলো ভেরিলগ(verilog) এবং ভিএইচডিএল(VHSIC hardware description language)।
ওয়ার্ল্ডওয়াইড টেলিস্কোপ
ওয়ার্ল্ডওয়াইড টেলিস্কোপ (ইংরেজি ভাষায়: WorldWide Telescope) বিখ্যাত সফ্‌টওয়্যার নির্মাতা প্রতিষ্ঠান মাইক্রোসফ্‌ট কর্তৃক নির্মিত একটি জ্যোতির্বিজ্ঞান সফ্‌টওয়্যার। মহাকাশ দর্শনের জন্যই এটি তৈরি করা হয়েছে। ২০০৮ সালের ফেব্রুয়ারিতে মন্টারিতে অনুষ্ঠিত টেড সম্মেলনে এটি তৈরির ঘোষণা দেয়া হয়েছিল। এই সফ্‌টয়্যারের মাধ্যমে ব্যবহারকারীরা মহাকাশের যেকোন দিকে যেকোন সীমা পর্যন্ত জুম করে দেখতে পারবেন। তবে অবশ্যই যতদূর উপাত্ত আছে ততদূরই দেখা যাবে। হাবল মহাকাশ দূরবীক্ষণ যন্ত্র এবং অন্য ১০টি ভূমিস্থিত দুরবিন থেকে ছবি নেয়া হয়েছে এর জন্য। মহাকাশকে আলোর বিভিন্ন তরঙ্গদৈর্ঘ্যে দেখা সম্ভব এর মাধ্যমে। সফ্‌টওয়্যারটি মাইক্রোসফ্‌টের "ভিজ্যুয়াল এক্সপেরিয়েন্স ইঞ্জিন" এর মাধ্যমে কাজ করে।
সংক্ষেপন
সংক্ষেপণ () বলতে কোনো শব্দ, পদগুচ্ছ বা বাক্যের সংক্ষিপ্ত রূপকে বোঝায়। সংক্ষেপণ বিভিন্নভাবে সম্পাদিত হতে পারে।
এক ধরণের সংক্ষেপণে কোন শব্দগুচ্ছের প্রতিটি শব্দের আদ্যক্ষর নিয়ে এর সংক্ষিপ্ত রূপ গঠন করা হয়; একে আদ্যক্ষরা (Acronym) বলে। যেমন- দুর্নীতি দমন কমিশন থেকে দুদক।
আবার কখনো কখনো একটি শব্দের একাংশ আরেকটি শব্দের কোনো একটি অংশের সাথে মিলিয়ে নতুন সংক্ষেপিত শব্দ গঠন করা হয়। একে মিশ্রণ বা ব্লেন্ড (Blend) বলে। যেমন- ধোঁয়া ও কুয়াশা থেকে তৈরি করা হয়েছে ধোঁয়াশা।
অনেক সময় কোন শব্দের একাংশ ছেঁটে ফেলে শব্দটির সংক্ষিপ্ত রূপ তৈরি করা হয়। যেমন- বেবিট্যাক্সি থেকে শুধু বেবি।
বাক্য সংক্ষেপণের বিষয়টি সাধারণত ঊহ্যতা বা অনুক্ততা (Ellipsis) শিরোনামের অধীনে আলোচনা করা হয়।
উত্তর-পশ্চিম ককেসীয় ভাষাসমূহ
উত্তর-পশ্চিম ককেসীয় ভাষাসমূহ () ককেসাস অঞ্চলের উত্তর-পশ্চিম অংশে (রাশিয়া, জর্জিয়া ও তুরস্কে) প্রচলিত কতগুলি ভাষার একটি দল। এগুলি আবখাজো-আদিজীয় ভাষা নামেও পরিচিত। এই ভাষাগুলির বিশেষ বৈশিষ্ট্য হল এগুলিতে প্রচুর সংখ্যক ব্যঞ্জনধ্বনির উপস্থিতি এবং স্বরধ্বনির স্বল্পতা। এদের মধ্যে উবিখ ভাষাতে ৮০টিরও বেশি ব্যঞ্জনধ্বনি আছে। কোন কোন ভাষাতে স্বরধ্বনির সংখ্যা মাত্র দুইটি হতে পারে।
অপাদান কারক
ভাষাবিজ্ঞানের পরিভাষায় অপাদান কারক () বলতে এমন একটি উপায় বোঝায়, যার সাহায্যে বাক্যস্থিত কোন শব্দের রূপ পরিবর্তন করে বা অন্য কোন উপায়ে শব্দটির সাথে বাক্যের অন্যান্য অংশের সাথে বিশেষ এক ধরনের সম্পর্ক স্থাপন করা হয়। যা থেকে কিছু বিচ্যুত, জাত, বিরত, আরম্ভ, উৎপন্ন, দূরীভূত ও রক্ষিত হয় এবং যা দেখে কেউ ভীত হয়, তাকেই অপাদান কারক বলে। অপাদান কারক মূলত বিশেষ্য পদ এবং এর সাথে সম্পর্কিত পদ যেমন বিশেষণ বা সর্বনামের উপর প্রযুক্ত হয়।
অপাদান কারক দিয়ে সাধারণত কোন কিছু থেকে সরে যাওয়া অর্থ বোঝানো হয়। বাংলা ভাষাতে বিশেষ্যের পরে হইতে, থেকে (পঞ্চমী বিভক্তি), দিয়া, দিয়ে (তৃতীয়া বিভক্তি) ইত্যাদি অনুসর্গ ব্যবহার করে সাধারণত অপাদান কারক বোঝানো হয়। যেমন-
বিচ্যুত: গাছ থেকে পাতা পড়ে। মেঘ থেকে বৃষ্টি পড়ে।
গৃহীত: সুক্তি থেকে মুক্তো মেলে। দুধ থেকে দই হয়।
জাত: জমি থেকে ফসল পাই। খেঁজুর রসে গুড় হয়।
বিরত: পাপে বিরত হও।
দূরীভূত: দেশ থেকে পঙ্গপাল চলে গেছে।
রক্ষিত: বিপদ থেকে বাঁচাও। বিপদে মোরে রক্ষা কর।
আরম্ভ: সোমবার থেকে পরীক্ষা শুরু।
উৎপন্ন: তিলে তৈল আছে।
ভীত: বাঘকে ভয় পায় না কে? চোরের ভয়ে ঘুম আসে না।
(ক) স্থানবাচক: তিনি চট্টগ্রাম থেকে এসেছেন।
(খ) দূরত্বজ্ঞাপক: ঢাকা থেকে চট্টগ্রাম দুশো কিলোমিটারের বেশি।
(গ) নিক্ষেপ: বিমান থেকে বোমা ফেলা হয়েছে।
অপশ্রুতি
অপশ্রুতি () বলতে কোন শব্দের স্বরধ্বনি বা ব্যঞ্জনধ্বনির যে পরিবর্তনের মাধ্যমে শব্দটির ব্যাকরণিক ভূমিকা পরিবর্তন ঘটে, তাকে বোঝায়।
উদাহরণস্বরূপ, ইংরেজি ভাষাতে নিচের উদাহরণগুলির মত করে স্বরধ্বনির পরিবর্তনের মাধ্যমে ক্রিয়ার কাল, সকর্মকতা/অকর্মকতা কিংবা বিশেষ্যের বচনের পরিবর্তন নির্দেশিত হতে পারে।একইভাবে ব্যঞ্জনধ্বনির পরিবর্তনের মাধ্যমেও ব্যাকরণিক পার্থক্য নির্দেশ করা সম্ভব।
এজ
এনহ্যান্স্‌ড ডেটা রেট্‌স ফর জিএসএম এভোলিউশন (সংক্ষেপে এজ), এনহ্যান্স্‌ড জিপিআরএস, বা আইএমটি একক ক্যারিয়ার হলো একটি ডিজিটাল মোবাইল ফোন প্রযুক্তি যার মাধ্যমে বেশি পরিমাণ উপাত্ত সঞ্চারণ হার এবং উন্নত উপাত্ত সঞ্চারণ নির্ভরশীলতা অর্জন করা যায়। যদিও এটি আন্তর্জাতিক টেলিযোগাযোগ ইউনিয়ন-এর থ্রিজি সংজ্ঞার মধ্যে পড়ে, তথাপি এটিকে সাধারণত ২.৭৫জি হিসেবে শ্রেণীভুক্ত করা হয়। এজ প্রথম চালু হয় ২০০৩ সালে জিএসএম নেটওয়ার্কে মার্কিন যুক্তরাষ্ট্রে, সিংগুলার (বর্তমান এটিএন্ডটি) কর্তৃক।
এজ প্যাকেট সুইচ্‌ড অ্যাপ্লিকেশনে (যেমন ইন্টারনেট সংযোগ দিতে) ব্যবহার করা যায়। উচ্চগতির অ্যাপ্লিকেশন যেমন ভিডিও সার্ভিস এবং অন্যান্য মাল্টিমিডিয়া ইজিপিআরএস-এর বাড়তি উপাত্ত সুবিধার সুফল পেতে পারে। এজ সার্কিট সুইচ্‌ড-এর অগ্রগতি ভবিষ্যতে সম্ভবনাময়।
পরম গাঠনিক উপাদান
ভাষাবিজ্ঞানের পরিভাষায় পরম গাঠনিক উপাদান () বলতে বাক্যের তেমন একটি গাঠনিক উপাদানকে বোঝায়, যা বাক্যের বাকী অংশ থেকে পৃথক বা বিচ্ছিন্ন।
ইংরেজি ভাষাতে বিশেষণ ও ক্রিয়াবিশেষণগুলিকে এভাবে ব্যবহার করা যায়। যেমন - Nevertheless, the inevitable happened. বাক্যটিতে nevertheless ক্রিয়াবিশেষণটিকে একটি পরম গাঠনিক উপাদান হিসেবে ব্যবহার করা হয়েছে। একইভাবে Hungry, she let out a scream. বাক্যটিতে Hungry বিশেষণটি একটি পরম গাঠনিক উপাদান।
সারাংশ
সারাংশ () বলতে কোন বৃহত্তর রচনা, যেমন কোন গবেষণাপত্র, সন্দর্ভ, অভিসন্দর্ভ, পর্যালোচনা, সম্মেলন বিবরণী, বা যেকোন বিষয়ের উপর গভীর বিশ্লেষণী কোন রচনার মূল বিষয়বস্তুর ধারণা প্রদানকারী একটি সংক্ষিপ্ত রচনাকে বোঝায়। সারাংশ সাধারণত রচনার শুরুতে বা কখনো কখনো রচনার শেষে সংযুক্ত করা হয়।
শিক্ষায়তনিক গবেষণায় জটিল গবেষণাধর্মী বিষয়সমূহ সহজভাবে বোধগম্য করে তুলতে সারাংশ ব্যবহৃত হয়। সারাংশ সম্পূর্ণ গবেষণাপত্রের পরিবর্তে একটি ছোট সত্তা হিসেবে কাজ করতে পারে। যেমন, অনেক প্রতিষ্ঠান কোন গবেষণার মূলভিত্তি নির্বাচনে সারাংশ ব্যবহার করে, যা কোন শিক্ষায়তনিক সম্মেলনে পোস্টার আকারে, মৌখিক উপস্থাপনার বা মঞ্চে উপস্থাপনার ক্ষেত্রে ব্যবহৃত হতে পারে। বেশিরভাগ গবেষণা ডেটাবেজ সার্চ ইঞ্জিনে সম্পূর্ণ গবেষণাপত্র দেওয়ার পরিবর্তে শুরু সারাংশ প্রদান করে থাকে। সম্পূর্ণ গবেষণাপত্র প্রায়শই ক্রয় করতে বলা হয়, ফলে সারাংশ সম্পূর্ণ তথ্যের সংক্ষিপ্তসার হিসেবে গুরুত্ব বহন করে এবং পাঠককে সম্পূর্ণ তথ্য পেতে আগ্রহী করে তুলে।
আকাদেমি ফ্রঁসেজ
আকাদেমি ফ্রঁসেজ () ১৬৩৫ সালে ফ্রান্সে প্রতিষ্ঠিত ফরাসি ভাষা নিয়ন্ত্রক সংস্থা। ফ্রান্সের রাজা ত্রয়োদশ লুই-এর প্রধানমন্ত্রী কার্দিনাল রিশেলিও এটি প্রতিষ্ঠা করেন। পরবর্তীতে এই সংস্থার আদলে বিশ্বের অন্যান্য বহু দেশে ভাষা নিয়ন্ত্রক সংস্থা গড়ে ওঠে।
সংস্থাটির সংবিধিতে এর লক্ষ্য সম্বন্ধে বলা হয়েছে: "donner des règles certaines à notre langue, la maintenir en pureté, lui garder toujours capacité de traiter avec exactitude tous arts et toutes sciences, et assurer ainsi les caractères qui lui confèrent l’universalité." অর্থাৎ "আমাদের ভাষাকে সুনিশ্চিত নিয়ম প্রদান করা, ভাষার বিশুদ্ধতা রক্ষা করা, ভাষাটি দ্বারা সমস্ত বিজ্ঞান ও শিল্পকলাকে সঠিকভাবে বর্ণনা করার ক্ষমতা রক্ষা করা, এবং এর মধ্যে বিশ্বজনীন ভাষার বৈশিষ্ট্যগুলি নিশ্চিত করা।"
আকাদেমির সদস্যসংখ্যা ৪০। একেবারে প্রাথমিক সদস্যদেরকে তৎকালীন ধর্মযাজক, অভিজাতশ্রেণী ও সামরিক বাহিনী থেকে বাছাই করা হয়েছিল। কেউ একবার সদস্য হলে তাঁর আজীবন সদস্যপদ বহাল থাকে, তবে তিনি দুর্ব্যবহারের কারণে পদ থেকে বহিস্কার হতে পারেন। বর্তমান সদস্যরাই ভবিষ্যৎ সদস্যদের নির্বাচন করেন।
আকেদেমিটি ১৬৯৪ সালে ফরাসি ভাষার প্রথম অভিধান প্রকাশ করে। এর নিয়মনীতিগুলি উপদেশমূলক, জনগণ বা সরকার এগুলি শুনতে বাধ্য নয়। এ সত্ত্বেও আকাদেমির মতামত ফরাসি সমাজে গুরুত্বের সাথে নেওয়া হয়। তবে ফরাসি ভাষার বিবর্তনের প্রকৃত গতিধারা কখনোই আকাদেমির প্রভাবাধীন ছিল না।
ইদানিং ফরাসি ভাষাতে ইংরেজি কৃতঋণ শব্দের আধিক্যের বিরুদ্ধে আকাদেমি বেশ সোচ্চার।
শ্বাসাঘাত
ধ্বনিতত্ত্বের পরিভাষায় শ্বাসাঘাত বা প্রস্বর () বলতে কোনও শব্দে বা শব্দের অংশবিশেষ তথা সিলেবলে স্বাভাবিকভাবে খানিকটা জোর দিয়ে উচ্চারণ করার ঘটনাকে বোঝায়। যেমন ইংরেজি ভাষাতে democracy শব্দটিতে দ্বিতীয় সিলেবলটিতে শ্বাসাঘাত পড়ে, কিন্তু democratic শব্দটিতে তৃতীয় সিলেবলে শ্বাসাঘাত পড়ে। যেসব সিলেবলে এই জোর পরিলক্ষিত হয় না, বলা হয় তারা প্রস্বরহীন বা শ্বাসাঘাতহীন (ইংরেজি ভাষায় unaccented বা unstressed)। সব ভাষাতেই শ্বাসাঘাতের বিভিন্ন নির্দিষ্ট বিন্যাস থাকে; এই বিন্যাসকে বলা হয় প্রস্বরীকরণ বা শ্বাসাঘাতীকরণ (ইংরেজি ভাষায় Accentuation)। শ্বাসাঘাত নিয়ে গবেষণাকে বলা হয় শ্বাসাঘাততত্ত্ব (ইংরেজি ভাষায় Accentology)।
শ্বাসাঘাতের সময় বক্তার উচ্চারণের শক্তি বা বল বেশি হয়, বহির্গামী বায়ুপ্রবাহের পরিমাণ বৃদ্ধি পায় এবং বাগযন্ত্রের পেশীগুলি টানটান হয়। ধ্বনিগতভাবে পার্শ্ববর্তী সিলেবলগুলির তুলনায় শ্বাসাঘাতবিশিষ্ট সিলেবলের শব্দপ্রাবল্য তুলনামূলকভাবে বেশি হয়। শ্বাসাঘাত পড়া সিলেবলটি উঁচু সুরে এবং সাধারণের চেয়ে দীর্ঘ সময় ধরে উচ্চারিত হতে পারে।
শ্বাসাঘাতের বিভিন্ন মাত্রা নির্ধারণ করা সম্ভব। সাধারণত প্রাথমিক, গৌণ এবং দুর্বল --- এই তিন ধরনের শ্বাসাঘাতকে চিহ্নিত করা হয়। * আন্তর্জাতিক ধ্বনিমূলক বর্ণমালাতে সিলেবলের আগে উপরে একটি উল্লম্ব রেখাংশ বসিয়ে প্রাথমিক শ্বাসাঘাত, এবং আগে নিচে একটি উল্লম্ব রেখাংশ বসিয়ে গৌণ শ্বাসাঘাত বোঝানো হয়। যেমন- ইংরেজি syllabification শব্দটি এভাবে আন্তর্জাতিক ধ্বনিমূলক বর্ণমালাতে লেখা হয়: ।
পাত্রিক ভিয়েইরা
পাত্রিক ভিয়েইরা একজন ফরাসি ফুটবলার। বর্তমানে ইতালীয় সেরি আ ফুটবল লীগে ইন্টারনাসিওনালে ক্লাবের হয়ে খেলছেন।
দক্ষিণ আমেরিকার ভাষা
উপনিবেশবাদের কারণে স্পেনীয় ভাষা এবং পর্তুগিজ ভাষা বর্তমানে দক্ষিণ আমেরিকার দুইটি প্রধান ভাষা। তবে সারা মহাদেশ জুড়ে ১ কোটিরও বেশি লোক স্থানীয় আদিবাসী আমেরিকান ভাষাগুলিতে কথা বলেন। ভাষাগুলির বেশির ভাগই গহীন জঙ্গলে স্বল্প সংখ্যক সদস্যবিশিষ্ট বিভিন্ন গোত্রের মধ্যে প্রচলিত। এগুলির মধ্যে খুব কম সংখ্যক ভাষাই পূর্ণাঙ্গভাবে বর্ণিত হয়েছে। অনেকগুলি ভাষা বিলুপ্তির পথে।
কারিব, আরাওয়াক ও টুপি দক্ষিণ আমেরিকার তিনটি প্রধান ভাষাপরিবার। কারিব ভাষাগুলি আমাজন নদীর উত্তরের অঞ্চলটির মূলত পূর্ব অংশে প্রচলিত। আরাওয়াক ভাষাগুলি আমাজনের উত্তর-পশ্চিমে ও দক্ষিণে প্রচলিত; এগুলি এককালে ক্যারিবীয় দ্বীপপুঞ্জেও প্রচলিত ছিল। টুপি পরিবারের ভাষাগুলি আমাজন নদীর দক্ষিণে অবস্থিত ব্রাজিলীয় এলাকাগুলিতে এবং প্যারাগুয়েতে প্রচলিত। গুয়ারানি নামের একটি টুপি ভাষাকে প্যারাগুয়ের জাতীয় ভাষা হিসেবে গ্রহণ করা হয়েছে।
দক্ষিণ আমেরিকার সবচেয়ে বেশি সংখ্যক বক্তাবিশিষ্ট স্থানীয় ভাষাটি হল কেচুয়া ভাষা। এটির বংশগতি নির্ণয় করা যায়নি। পার্শ্ববর্তী আইমারা ভাষার সাথে এর বংশগতিক সম্পর্ক আছে বলে মনে করা হয়। কেচুয়া ভাষাটি পেরুর কুজকো-কেন্দ্রিক প্রাচীন ইনকা সভ্যতার ভাষা ছিল। ইনকা সভ্যতার প্রসারের সাথে সাথে এটি বাইরে ছড়িয়ে পড়ে। বর্তমানে এটি পেরু ও বলিভিয়ার বেশির ভাগ অংশে প্রচলিত।
লুডভিগ ভিটগেনস্টাইন
লুডভিগ ভিটগেনস্টাইন (জার্মান: Ludwig Wittgenstein "লুট্‌ভ়িক্‌ ভ়িট্‌গেন্‌শ্‌টায়্‌ন্‌", এপ্রিল ২৬, ১৮৮৯ - এপ্রিল ২৯, ১৯৫১) একজন অস্ট্রীয় দার্শনিক, যার মূল অবদান যুক্তি, গণিত, মন ও ভাষার দর্শনে। তার প্রভাব বিশালব্যাপী এবং বিংশ শতাব্দীর সবচেয়ে গুরুত্বপূর্ণ দার্শনিক হিসেবে বিবাচিত হন। ৬২ বছর বয়সে তার মৃত্যুর আগে তার পুস্তক আকারে প্রকাশিত একমাত্র কর্ম ছিল ট্র্যাকট্যাটাস লজিকো ফিলোসফিকাস।
তার জন্ম ভিয়েনাতে, পিতা ও মাতার নাম কার্ল ও লিওপল্ডাইন ভিটগেনস্টাইন। অস্ট্রো-হাঙ্গেরিয়ান সাম্রাজ্যের সবচেয়ে অভিজাত পরিবারগুলির একটিতে জন্ম হয়েছিল তার।
তিনি দুরারোগ্য ব্যাধি ক্যান্সারে আক্রান্ত হয়ে মারা যান। এডয়ার্ড ভন বেভানের বাড়িতে তিনি শেষ নিঃশ্বাস ত্যাগ করেন। তার শেষ বাক্য ছিলঃ "তাদেরকে বলো, আমি এক অসাধারণ জীবন যাপন করেছি"।
জঁ-বাতিস্ত লামার্ক
জঁ-বাতিস্ত লামার্ক () (১লা আগস্ট, ১৭৪৪ - ১৮ই ডিসেম্বর, ১৮২৯) ছিলেন প্রখ্যাত ফরাসি সৈনিক, প্রকৃতিবিদ এবং শিক্ষাবিদ। প্রাকৃতিক নিয়ম অনুসারেই বিবর্তন ঘটেছে, এই মতবাদের প্রথম প্রস্তাবকারীদের মধ্যে তিনি অন্যতম। ফ্রান্সের পিকার্দি-তে এক দরিদ্র সৈনিক পরিবারের একাদশ সন্তান হিসেবে তার জন্ম হয়। লামার্ককে একটি জেসুইট কলেজে পড়তে বাধ্য করা হয়েছিল। কিন্তু বাবার মৃত্যুর পর তিনি সৈনিকদলের সাথে যোগদান করেন। প্রুশিয়ার বিরুদ্ধে সংঘটিত পমেরানীয় যুদ্ধে অংশ নিয়ে যুদ্ধক্ষেত্রে সাহসিকতার স্বীকৃতিস্বরূপ কমিশন লাভ করেন। সেনা কর্মকর্তা হিসেবে মোনাকোতে অবস্থানকালে প্রাকৃতিক ইতিহাস বিষয়ে মনোযোগী হয়ে উঠেন এবং চিকিৎসাবিজ্ঞান পাঠের সিদ্ধান্ত নেন। এছাড়া উদ্ভিদবিজ্ঞানে বিশেষ আগ্রহ ছিল তার। এ কারণেই বের্নার দ্য জুসিও (Bernard de Jussieu)-র কাছে প্রায় ১০ বছর উদ্ভিদবিজ্ঞান শিক্ষা করেছিলেন। কোষ তত্ত্বের সবচেয়ে প্রভাবশালী অবদানকারীদের মধ্যে তিনি একজন।
"ফ্লর ফ্রঁসে" ("Flore Français") নামে একটি তিন খণ্ডের মূল্যবান গ্রন্থ প্রকাশের পর ১৭৭৯ সালে তিনি আকাদেমি দে সিয়ঁস (Académie des sciences) তথা ফরাসি বিজ্ঞান একাডেমির সদস্যপদ লাভ করেন। এই একাডেমির সদস্যপদ লাভে তাকে সহায়তা করেছিলেন জর্জ-লুই ল্যক্লের, কোঁত দ্য বুফোঁ। অচিরেই লামার্ক জার্‌দাঁ দে প্লঁত (Jardin des Plantes)-এর কাজে জড়িয়ে পড়েন এবং ১৭৮৮ সালে তাকে উদ্ভিদবিজ্ঞান বিভাগের প্রধান নিযুক্ত করা হয়। ১৭৯৩ সালে মুজেয়াঁ নাসিওনাল দিস্তোয়ার নাতুরেল (Muséum national d'histoire naturelle) প্রতিষ্ঠিত হওয়ার পর তিনি সেখানে প্রাণিবিজ্ঞানের অধ্যাপক হিসেবে নিয়োগ লাভ করেন। ১৮০১ সালে লামার্ক "সিস্তেম দে আনিমো সঁ ভের্তেব্র" ("Système des Animaux sans Vertebres") নামক একটি মূল্যবান বই প্রকাশ করেন যার বিষয়বস্তু ছিল অমেরুদণ্ডী প্রাণীর শ্রেণীবিন্যাস। ১৮০২ সালের একটি প্রকাশনায় তিনি জীববিজ্ঞানের জন্য "biologie" নামটি ব্যবহার করেন। আধুনিক পরিপ্রেক্ষিতে এই শব্দের ব্যবহার এখানেই প্রথম করা হয়েছিল। অমেরুদণ্ডী প্রাণিবিজ্ঞানের প্রভাবশালী গবেষক ও শিক্ষক হিসেবে কাজ চালিয়ে যান লামার্ক। বর্তমান যুগে তিনি সবচেয়ে বেশী পরিচিত যে তত্ত্বের কারণে তার নাম "মৃদু উত্তরাধিকার" বা লামার্কবাদ। একে "অর্জিত বৈশিষ্ট্যের উত্তরাধিকার" তত্ত্বও বলা হয়। চার্লস ডারউইনের পূর্ব পর্যন্ত সব প্রাকৃতিক ইতিহাসবিদই তার মৃদু উত্তরাধিকার তত্ত্বকে মেনে নিয়েছিলেন। তার মতবাদের মধ্যেই বিবর্তনের প্রথম সত্যিকারের আসঞ্জনশীল তত্ত্ব নিহিত ছিল। তার মতবাদে বলা হয়েছে, একটি আলকেমীয় জটিলীকরণ প্রক্রিয়া জীবকূলকে ক্রমান্বয়ে জটিলতর করেছে এবং একটি দ্বিতীয় পারিপার্শ্বিক বল তাদেরকে স্থানীয় পরিবেশের সাথে অভিযোজিত করে তুলেছে। বৈশিষ্ট্যের ব্যবহার, অব্যবহার এবং এক জীবের সাথে অন্য জীবের পার্থক্য করে দেয়ার মাধ্যমে এই পারিপার্শ্বিক বল কাজ করেছে।
লামার্কের সকল রচনা www.lamarck.cnrs.fr নামক ওয়েবসাইটে পাওয়া গেছে। সেখানে ওয়ার্ড এবং অন্যান্য সফ্‌ট মাধ্যমে এগুলো পাওয়া যায়। এছাড়া রচনাবলীর বিভিন্ন শব্দ ও তথ্য অনুসন্ধানও করা যায়।
জর্জ-লুই ল্যক্লের, কোঁত দ্য বুফোঁ
জর্জ-লুই ল্যক্লের, কোঁত দ্য বুফোঁ () (৭ই সেপ্টেম্বর, ১৭০৭ - ১৬ই এপ্রিল, ১৭৮৮) একজন ফরাসি প্রকৃতিবিদ, গণিতজ্ঞ, জীববিজ্ঞানী, বিশ্বতত্ত্ববিদ এবং লেখক। বুফোঁর চিন্তাধারা পরবর্তী দুই প্রজন্মের প্রকৃতিবিদদের প্রভাবিত করেছিল যাদের মধ্যে আছেন জঁ-বাতিস্ত লামার্ক এবং চার্লস ডারউইন। ডারউইন স্বয়ং তার অন দ্য অরিজিন অফ স্পিসিস গ্রন্থের ষষ্ঠ সংস্করণের ভূমিকায় উল্লেখ করেছেন যে, এরিস্টটল প্রাকৃতিক নির্বাচনের ধারণাটি সম্বন্ধে ভবিষ্যদ্বাণী করলেও আধুনিককালে এ বিষয়ে নির্দিষ্ট চেতনার সাথে প্রথম কথা বলেছেন বুফোঁ। বুফোঁ তার গ্রন্থে প্রাকৃতিক নির্বাচনের মাধ্যমে বিবর্তনের ধারণা সম্বন্ধে অনেক কিছু লিখেছিলেন।
এল সালভাদোরের ভাষা
স্পেনীয় ভাষা এল সাভাদোরের সরকারি ভাষা। এখানকার প্রায় সবাই এই ভাষাতে কথা বলেন। কয়েক হাজার লোক আদিবাসী কেকচি ভাষাতে কথা বলেন। বাকী প্রায় সব আদিবাসী আমেরিকান ভাষা বিলুপ্ত। দ্বিতীয় ভাষা হিসেবে ইংরেজি ক্রমেই গুরুত্বপূর্ণ হয়ে উঠেছে। প্রাথমিক ও মাধ্যমিক স্কুলগুলিতে ইংরেজি শেখানো বাধ্যতামূলক।
কানাডার ভাষা
ইংরেজি ভাষা ও ফরাসি ভাষা যৌথভাবে কানাডার সরকারি ভাষা। কানাডার কেবেক (Quebec) প্রদেশে ফরাসি ভাষা প্রাদেশিক সরকারি ভাষা। আন্তর্জাতিক ক্ষেত্রে সাধারণত ইংরেজি ভাষা ব্যবহার করা হয়। এছাড়াও বহু ইউরোপীয় অভিবাসী ভাষার প্রচলন আছে। এদের মধ্যে উল্লেখযোগ্য তিনটি জার্মান ধর্মীয় সম্প্রদায়ের ভাষা --- হাটারীয়, মেনোনীয়, এবং পেনসিলভেনীয়। কানাডার প্রায় দেড় লক্ষ আদিবাসী আমেরিকান ৭০টিরও বেশি ভাষাতে কথা বলে। এই স্থানীয় ভাষাগুলির মধ্যে ব্ল্যাকফুট, চিপেউইয়ান, ক্রে, ডাকোটা, এস্কিমো, ওজিবওয়া উল্লেখযোগ্য। এখানকার স্থানীয় প্রধান প্রধান ভাষাপরিবারের মধ্যে আছে আলগোংকিন, আথাবাস্কান, এস্কিমো-আলেউট, ইরোকোইয়ান, সিউয়ান এবং ওয়াকাশান ভাষাপরিবার। এছাড়াও অনেক বিচ্ছিন্ন ভাষাও রয়েছে।
কিউবার ভাষা
স্পেনীয় ভাষা কিউবার সরকারী ভাষা। কিউবার প্রায় সবাই এই ভাষাতে কথা বলেন। স্বল্প সংখ্যক লোক রুশ ভাষাতে কথা বলেন। আন্তর্জাতিক সম্পর্কের ক্ষেত্রে স্পেনীয় ভাষার পাশাপাশি ইংরেজি ভাষার ব্যবহার বৃদ্ধি পেয়েছে।
কিউবা দক্ষিণ আমেরিকার একটি স্বাধীন দেশ। যা কিউবা প্রজাতন্ত্র হিসাবেই সারা বিশ্বে পরিচিত। বর্তমানে স্প্যানীশ ভাষার সাথে সাথে কিউবাতে ইংরাজী ভাষার বহূল ব্যভার হচ্ছে।
উইলিয়াম চার্লস ওয়েলস
উইলিয়াম চার্লস ওয়েল্‌স (ইংরেজি ভাষায়: William Charles Wells) (১৭৫৭ - ১৮১৭) একজন চিকিৎসক এবং মুদ্রণকারী। তিনি রবার্ট এবং মেরি ওয়েল্‌সের দ্বিতীয় পুত্র। ওয়েল্‌সের বাবা-মা দুজনেই স্কটল্যান্ডীয় যারা ১৭৫৩ সালে মার্কিন যুক্তরাষ্ট্রের দক্ষিণ ক্যারোলাইনাতে বসতি স্থাপন করেছিলেন।
১৮১৩ সালে ডঃ ওয়েল্‌স রয়েল সোসাইটিতে একটি গবেষণাপত্র পাঠ করেন যার শিরোনাম ছিল "জনৈক শ্বেতকায় মহিলার চর্মের কিছু অংশ নিগ্রোসদৃশ"। অবশ্য এই পত্রটি তখন প্রকাশিত হয়নি। ১৮১৮ সালে "ডিও অ্যান্ড সিঙ্গল ভিশন" সংক্রান্ত দুটি প্রবন্ধ প্রকাশ করেন তিনি। এরপর ১৮১৩ সালের সেই প্রবন্ধটি প্রকাশিত হয়। চার্লস ডারউইন তার অন দ্য অরিজিন অফ স্পিসিস গ্রন্থে ওয়েল্‌সের গবেষণার কথা উল্লেখ করেছেন। ডারউইন বলেছেন যে, ওয়েল্‌স বিবর্তনের উপায় হিসেবে প্রাকৃতিক নির্বাচনকে স্বীকৃতি দিয়েছেন। অবশ্য ওয়েল্‌স কেবল মানবজাতির কয়েকটি চারিত্র্যিক বৈশিষ্ট্যের ক্ষেত্রেই এটা প্রয়োগ করেছিলেন। নিগ্রো এবং মুলাটো গোত্রের মানুষেরা ক্রান্তীয় রোগের সংক্রমণ থেকে মুক্ত; এ কথা উল্লেখ করে তিনি তার প্রবন্ধে বলেছিলেন,
সাত বছরের যুদ্ধ
সাত বছরের যুদ্ধ (১৭৫৬ - ১৭৬৩) ইউরোপের সবগুলো বড় শক্তিকেই যুদ্ধে জড়িয়ে পড়তে বাধ্য করেছিল। এই যুদ্ধে ৯০০,০০০ থেকে ১,৪০০,০০০ জন মানুষ মারা গিয়েছিল। উল্লেখিত সময়কালের মধ্যে ইউরোপের মূলভূমি এবং উপনিবেশ, সকল স্থানেই ছোটবড় যুদ্ধ সংঘটিত হয়। ১৭৫৪ থেকে ১৭৬৩ সালের মধ্যে সংঘটিত পমেরানীয় যুদ্ধ এবং ফরাসি ও ইন্ডিয়ান যুদ্ধকেও এর অন্তর্ভুক্ত করা হয়। প্রুশিয়া, Electorate Brunswick-Lüneburg এবং যুক্তরাজ্যের (আমেরিকায় ব্রিটিশ উপনিবেশ, ইস্ট ইন্ডিয়া কোম্পানি ও আয়ারল্যান্ড সহ) সাথে যুদ্ধ বেধেছিল অস্ট্রিয়া, ফ্রান্স (আমেরিকায় ফরাসি উপনিবেশ এবং ফরাসি ইস্ট ইন্ডিয়া কোম্পানি সহ), রুশ সম্রাজ্য, সুইডেন এবং স্যাক্সনির। পরবর্তীতে পর্তুগাল ব্রিটেনের পক্ষে এবং স্পেন ফ্রান্সের পক্ষে যুদ্ধ জড়িয়ে পড়ে। এছাড়া ভারতে নেদারল্যান্ডের একটি নিরপেক্ষ বাহিনী আক্রমণের শিকার হয়েছিল।
কোস্টা রিকার ভাষা
স্পেনীয় ভাষা কোস্টা রিকার সরকারি ভাষা। এখানকার প্রায় সকলেই এই ভাষাতে কথা বলেন। প্রায় ২% মানুষ ইংরেজি-ভিত্তিক একটি ক্রেওল ভাষাতে কথা বলেন। ক্রেওলটি ক্যারিবীয় দ্বীপপুঞ্জের পশ্চিমাংশে বহুল প্রচলিত। এছাড়াও হাজার খানেক লোক একাধিক স্থানীয় আদিবাসী আমেরিকান ভাষাতে কথা বলেন। চীনাদের একটি অভিবাসী জনগোষ্ঠী (সংখ্যায় প্রায় হাজার পাঁচেক) চীনা ভাষায় (ইউয়ে উপভাষা) কথা বলে।
গুয়াতেমালার ভাষা
স্পেনীয় ভাষা গুয়াতেমালার সরকারি ভাষা। এখানে প্রায় ২০টির মত আদিবাসী আমেরিকান ভাষা প্রচলিত; জনসংখ্যার প্রায় অর্ধেক এগুলিতে কথা বলেন। অনেক আদিবাসী আমেরিকান ভাষা আবার বেশ কিছু প্রধান প্রধান উপভাষাতে বিভক্ত, যেগুলির মধ্যে পারস্পরিক বোধগম্যতা কম। প্রধান আদিবাসী ভাষাগুলির মধ্যে আছে কিচে ভাষা, কাকচিকেল ভাষা, কেক্‌চি ভাষা এবং মাম ভাষা।
গ্রেনাডার ভাষা
ইংরেজি ভাষা গ্রেনাডার সরকারি ভাষা। জনসংখ্যার অর্ধেক একটি পাটোয়া নামের ইংরেজি-ভিত্তিক ক্রেওল ভাষাতে কথা বলে। ক্রেওলটি ক্ষুদ্রতর অ্যান্টিল দ্বীপপুঞ্জে ব্যাপকভাবে প্রচলিত।
জামাইকার ভাষা
ইংরেজি ভাষা জামাইকার সরকারি ভাষা। জনসংখ্যার প্রায় ৯০% ইংরেজি-ভিত্তিক একটি ক্রেওল ভাষাতে কথা বলে, যা জামাইকান ক্রেওল বা পাটোয়া নামে পরিচিত। ক্রেওলটি ইদানিং অধিকতর সামাজিক মর্যাদা লাভ করছে।
ডোমিনিকার ভাষা
ইংরেজি ভাষা ডোমিনিকার সরকারি ভাষা। তবে জনসংখ্যার ৯৫%-এরও বেশি ফরাসি ভাষা-ভিত্তিক একটি ক্রেওল বা পাতোয়া ভাষাতে কথা বলেন। ক্রেওলটি ক্ষুদ্রতর অ্যান্টিল দ্বীপপুঞ্জে প্রচলিত।
ইথিওপিয়ার ভাষা
আমহারীয় ভাষা ইথিওপিয়ার সরকারি ভাষা। ইংরেজি ভাষা সহকারী সরকারী ভাষার মর্যাদা পেয়েছে; শিক্ষা, বাণিজ্য, এবং আন্তর্জাতিক যোগাযোগে ইংরেজি ভাষা ব্যবহার করা হয়। ইথিওপিয়াতে ৮০টিরও বেশি ভাষা প্রচলিত। এদের মধ্যে ওরোমো ভাষা, তিগ্রিনিয়া ভাষা, গুরাগে ভাষা, ওয়েলামো ভাষা, আফার ভাষা, সোমালি ভাষা ও আরবি ভাষাতে উল্লেখযোগ্য সংখ্যক লোক কথা বলেন। বৃহত্তর ভাষাগুলির বক্তাসংখ্যা সম্পর্কে মোটামুটি নির্ভরযোগ্য তথ্য পাওয়া গেলেও সংখ্যালঘু ভাষাগুলির সঠিক বক্তাসংখ্যা অনিশ্চিত। ইথিওপিয়ার জনগণের প্রায় এক-চতুর্থাংশের মাতৃভাষা আমহারীয় ভাষা, তবে এটি সমগ্র ইথিওপিয়ার সার্বজনীন ভাষা বা লিঙ্গুয়া ফ্রাংকা হিসেবে ব্যাপকভাবে প্রচলিত। এছাড়া উত্তর ইথিওপিয়াতে তিগ্রিনিয়া ভাষা, দক্ষিণ ইথিওপিয়াতে ওরোমো ভাষা, এবং মুসলিম সম্প্রদায়ে আরবি ভাষা সার্বজনীন ভাষা হিসেবে ব্যবহার করা হয়। ইউরোপীয় ভাষার মধ্যে ইতালীয় ভাষা বেশ প্রচলিত। ইথিওপিয়ার খ্রিস্টান গির্জাগুলি ধর্মীয় স্ত্রোত্রের ভাষা হিসেবে ইথিওপীয় ভাষা তথা গেএজ ভাষা ব্যবহার করে।
ইরিত্রিয়ার ভাষা
ইরিত্রিয়ার প্রায় অর্ধেক লোক তিগ্রিনিয়া ভাষাতে কথা বলেন। লক্ষাধিক বক্তাবিশিষ্ট অন্যান্য ভাষার মধ্যে রয়েছে আফার ভাষা, কুনামা ভাষা, সাহো ভাষা, বেদাউই ভাষা এবং তিগ্রে ভাষা। দেশটিতে আরবির বিভিন্ন উপভাষাও প্রচলিত। ইংরেজি ভাষা ক্রমেই একটি সার্বজনীন দ্বিতীয় ভাষাতে পরিণত হচ্ছে।
উগান্ডার ভাষা
ইংরেজি ভাষা উগান্ডার সরকারি ভাষা। এছাড়া দেশটিতে প্রায় ৪০টির মত ভাষা প্রচলিত। এদের মধ্যে উল্লেখযোগ্য হল লুগান্ডা বা গান্ডা ভাষা, ন্‌কোলে ভাষা, তেসো ভাষা এবং রুয়ান্ডা ভাষা। এছাড়া ভারতীয় উপমহাদেশ থেকে আগত অভিবাসী জনগোষ্ঠীর বহু লক্ষ ব্যক্তি গুজরাটি ভাষা ও হিন্দি ভাষাতে কথা বলেন। ইংরেজি ভাষা, গান্ডা ভাষা ও সোয়াহিলি ভাষা সার্বজনীন ভাষা হিসেবে ব্যাপক প্রচলিত। আন্তর্জাতিক কাজকর্মে ইংরেজি ভাষা ব্যবহার করা হয়।
কঙ্গোর ভাষা
ফরাসি ভাষা কঙ্গোর সরকারি ভাষা। কঙ্গোতে প্রায় ৫০টি ভাষা প্রচলিত। এদের মধ্যে কঙ্গো ভাষাতে জনগণের প্রায় অর্ধেক অংশ কথা বলেন। তেকে ভাষাগুলিতে প্রায় ৫ লক্ষ লোক কথা বলেন। কিছু কিছু অঞ্চলে লিংগালা ভাষা ও সাংগো ভাষা সার্বজনীন ভাষা হিসেবে ব্যবহৃত হয়।
তমিজ উদ্দিন
শহীদ তমিজ উদ্দিন বীরবিক্রম ১৯৩১ সালের মাঝামাঝি লালমনিরহাট জেলার কালীগঞ্জ উপজেলার সুন্দ্রাহবী গ্রামে জন্মগ্রহণ করেন। তাঁর পিতা সয়েফুউল্ল্যাহ প্রামানিক কবিরাজ ও মাতা তমিজন নেছা।
ছোটবেলা থেকেই খেলাধুলার প্রতি তাঁর ছিল গভীর অনুরাগ। মাঝে মধ্যে স্কুল পালিয়ে উধাও হয়ে ভারতের বিভিন্ন শহর ঘুরে বেড়িয়েছেন। ক্রীড়াঙ্গন, নাট্যমঞ্চ আর সমাজপ্রীতির কারণেই স্কুলের গন্ডী পেরুতে পারেননি মহান এই মানুষটি। মাত্র নবম শ্রেণী পর্যন্ত পড়েই পড়াশুনার পাঠ শেষ করেন তিনি; জড়িয়ে পড়েন ক্রীড়া সংস্কৃতি আর সমাজসেবার কর্মকান্ডে। এসব কর্মকান্ড তাকে এতটাই প্রভাবিত করেছিল যে, ঢাকায় হোটেলে ক্যাটারীং এর চাকুরী বাদ দিয়ে ফিরে আসেন নিজ মাতৃভূমি তুষভান্ডারে। ছোটখাট ব্যবসার পাশাপাশি বন্ধুবান্ধবদেক নিয়ে মাতিয়ে তুলেন তুষভান্ডারের ক্রীড়াঙ্গন। খেলোয়ারী জীবনের পাশাপাশি ক্রীড়া সংগঠকের ভূমিকাও পালন করেন তিনি। তাঁর নেতৃত্ব ও সংগঠনে তুষভান্ডার দল পর পর কয়েকবার ‘জি এল রায় শীল্ড’ সহ বেশ কটি প্রতিযোগিতায় শ্রেষ্ঠত্ব অর্জন করে।
যৌবনে আনসার ট্রেনিং প্রাপ্ত তমিজ উদ্দিন ১৯৬৫ সালের পাক ভারত যুদ্ধে মুজাহিদ বাহিনীতে যোগ দেন এবং কোম্পানী কমান্ডার হিসেবে বীরত্বের সাথে যুদ্ধ করেন।
মুসলিম লীগ সমর্থক হয়েও ১৯৭০ পরবর্তী সময়ে তিনি জনদাবীর প্রতি সম্মান জানিয়ে অবস্থান নেন স্বাধীনতার স্বপক্ষে। পঁচিশে মার্চের রাত্রিতে পাক বাহিনীর হামলায় তাড়া খেয়ে ইপিআর সুবেদার বোরহান কাকিনা ডাক বাংলোয় আশ্রয় নেন। মুক্তিকামী তমিজ উদ্দিন তার সাথে যোগাযোগ করে দুজনে মিলে স্থানীয় আনসার মুজাহিদদের নিয়ে মুক্তিবাহিনী গড়ে তুলেন এবং এদেরকে নিয়মিত ট্রেনিং এর ব্যবস্থা করেন।
এপ্রিলের প্রথম সপ্তাহে পাক বাহিনী এই অঞ্চলে হামলা চালালে তিনি তার সহযোদ্ধাদের সহ বৃহত্তর যুদ্ধের প্রস্তুতির জন্য দেশ ত্যাগ করেন। মে মাসের ২য় সপ্তাহে তিনি তাঁর বাহিনীসহ কুড়িগ্রামের নাগেশ্বরীতে প্রবেশ করেন। এর অব্যবহিত পরেই নাগেশ্বরী এলাকার পাটেশ্বরীতে পাক বাহিনীর আচমকা হামলা থেকে সহযোদ্ধাদের বাঁচাতে নিজের জীবন উৎসর্গ করেন। ১৫ডিসেম্বর ১৯৭৩ সালে ‘বীর বিক্রম’ উপাধিতে ভুষিত নিজে ইতিহাস হয়ে যাওয়া এই মৃত্যুঞ্জয় মানুষটি।
গণতান্ত্রিক কঙ্গো প্রজাতন্ত্রের ভাষা
ফরাসি ভাষা গণতান্ত্রিক কঙ্গো প্রজাতন্ত্রের সরকারী ভাষা। এছাড়া কঙ্গো ভাষা, বানগালা ভাষা, লিংগালা ভাষা, লুবা ভাষা এবং সোয়াহিলি ভাষার বিশেষ মর্যাদা আছে; এগুলি সার্বজনীন ভাষা হিসেবে ব্যবহৃত হয়। সব মিলিয়ে গণতান্ত্রিক কঙ্গো প্রজাতন্ত্রে ২০০-রও বেশি ভাষা প্রচলিত। এদের মধ্যে ন্‌গালা ভাষা, কিতুবা ভাষা (এক কঙ্গো-ভাষাভিত্তিক ক্রেওল), সোঙ্গে ভাষা, লুগবারা ভাষা, মোঙ্গো ভাষা, নান্দি ভাষা, রুয়ান্ডা ভাষা এবং জান্দে ভাষা অন্যতম। আন্তর্জাতিক যোগাযোগের ক্ষেত্রে ফরাসি ভাষা ব্যবহার করা হয়।
ক্যামেরুনের ভাষা
ইংরেজি ভাষা ও ফরাসি ভাষা ক্যামেরুনের সরকারি ভাষা। ক্ষুদ্র এই দেশটিতে প্রায় ২৮০টি ভাষা প্রচলিত। এদের মধ্যে সবচেয়ে বেশি সংখ্যক বক্তাবিশিষ্ট ভাষার মধ্যে আছে ফাং ভাষা, বামিলেকে ভাষা এবং দুয়ালা ভাষা। দেশের উত্তরাংশে ফুলফুলদে ভাষা এবং আরবি ভাষা সার্বজনীন ভাষা হিসেবে ব্যবহৃত হয়। তবে দেশটির সবচেয়ে গুরুত্বপূর্ণ সার্বজনীন ভাষা হল ইংরেজি ভাষা-ভিত্তিক ক্যামেরুনীয় পিজিন ভাষা; দেশের প্রায় অর্ধেক লোক এই ভাষাতে কথা বলেন এবং এটি বহু মানুষের মাতৃভাষা।
কেনিয়ার ভাষা
সোয়াহিলি ভাষা কেনিয়ার সরকারি ভাষা। এক কোটিরও বেশি লোক এই ভাষাতে কথা বলেন। সোয়াহিলি এখানকার সার্বজনীন ভাষা। এছাড়াও আরও প্রায় ৫০টি স্থানীয় ভাষা প্রচলিত। এদের মধ্যে কিকুয়ু ভাষা, লুও ভাষা, লুইয়া ভাষা এবং কাম্বা ভাষা উল্লেখযোগ্য। কেনিয়া স্বাধীনতা লাভের অব্যবহিত পরে ইংরেজি ভাষা দেশটির সরকারি ভাষা ছিল। বর্তমানে দ্বিতীয় ভাষা হিসেবে ইংরেজি ভাষা গুরুত্বপূর্ণ।
কোত দিভোয়ারের ভাষা
ফরাসি ভাষা কোত দিভোয়ারের সরকারি ভাষা। স্থানীয় প্রায় ৭০টির মত ভাষা আছে। এদের মধ্যে আকার ভাষা, বেতে ভাষা এবং সেনুফো ভাষা উল্লেখযোগ্য। আকার ভাষাটি সার্বজনীন ভাষা হিসেবে ব্যবহার করা হয়। আন্তর্জাতিক কাজকর্মে ফরাসি ভাষা ব্যবহার করা হয়।
কোমোরোসের ভাষা
ফরাসি ভাষা কোমোরোস দ্বীপপুঞ্জের সরকারি ভাষা। বেশির ভাগ লোক সোয়াহিলি ভাষার একটি উপভাষাতে কথা বলেন। এছাড়া মাদাগাস্কার থেকে আগত অভিবাসী সম্প্রদায়ে মালাগাসি ভাষা সুপ্রচলিত।
গাবনের ভাষা
ফরাসি ভাষা গাবনের সরকারি ভাষা। গাবনে স্থানীয় প্রায় ৩৫টি ভাষা প্রচলিত। জনসংখ্যার প্রায় ৩০% ফাং ভাষাতে কথা বলে। অন্যান্য ভাষার মধ্যে মিয়েনে ভাষা ও পুনু ভাষা উল্লেখযোগ্য। বেশির ভাগ ভাষার বক্তাসংখ্যা খুবই কম।
গাম্বিয়ার ভাষা
ইংরেজি ভাষা গাম্বিয়ার সরকারি ভাষা। এখানে ইংরেজি-ভিত্তিক একটি ক্রেওল (ক্রিও) এবং পর্তুগিজ-ভিত্তিক ক্রেওল ভাষা (ক্রিউলু) প্রচলিত। ইংরেজি-ভিত্তিক ক্রেওলটি সার্বজনীন ভাষা হিসেবে ব্যাপকভাবে ব্যবহৃত হয়। দেশের মধ্যভাগে প্রচলিত প্রধান ভাষাটি হল মানদিনকা ভাষা। এই ভাষাতে গাম্বিয়ার প্রায় ৪০% মানুষ কথা বলেন। গাম্বিয়াতে আরও প্রায় ১৫টি ভাষা প্রচলিত। এদের মধ্যে ফুল ভাষা এবং ওলোফ ভাষা প্রধান।
গিনির ভাষা
ফরাসি ভাষা গিনির সরকারি ভাষা। গিনিতে আরও প্রায় ৩০টি স্থানীয় ভাষা প্রচলিত। এদের মধ্যে ফুলা ভাষাতে (ফুটা জালোন ভাষা) প্রায় ৪০% জনগণ কথা বলে। অন্য বড় ভাষার মধ্যে আছে মানিনকা ভাষা এবং সুসু ভাষা।
গিনি-বিসাউয়ের ভাষা
পর্তুগিজ ভাষা গিনি-বিসাউয়ের সরকারি ভাষা। এছাড়া আরও প্রায় ২০টি স্থানীয় ভাষা এখানে প্রচলিত। এদের মধ্যে বালান্তা ভাষাতে ৩০% লোক কথা বলে। অন্যান্য বড় ভাষার মধ্যে আছে ফুলফুলদে ভাষা, মানদিনকা ভাষা, এবং মান্দিয়াক ভাষা। প্রায় ২ লক্ষ লোক মাতৃভাষা হিসেবে পর্তুগিজ-ভিত্তিক একটি ক্রেওল ভাষা ক্রিউলুতে কথা বলে। আরও প্রায় ৬ লক্ষ লোক দ্বিতীয় ভাষা হিসেবে এই ক্রেওল ভাষাতে কথা বলেন। আন্তর্জাতিক সম্পর্কের ক্ষেত্রে পর্তুগিজ ভাষার পাশাপাশি ইংরেজি ভাষাও ব্যবহৃত হয়।
ঘানার ভাষা
ইংরেজি ভাষা ঘানার সরকারি ভাষা। ঘানার ১০ লাখেরও বেশি লোক দ্বিতীয় ভাষা হিসেবে ইংরেজি ভাষাতে কথা বলেন। ঘানাতে স্থানীয় ভাষার সংখ্যা প্রায় ৭০। এদের মধ্যে আকান ভাষাতে ৪৫% লোক কথা বলে। অন্যান্য গুরুত্বপূর্ণ ভাষার মধ্যে আছে মোরে ভাষা, এওয়ে ভাষা এবং গা-আদেংমে ভাষা। এদের মধ্যে গা ভাষাটি ঘানার রাজধানী আক্রাতে ব্যবহৃত প্রধান ভাষা। ঘানার উত্তরাঞ্চলে সার্বজনীন ভাষা হিসেবে হাউসা ভাষা প্রচলিত। অনেকগুলি ভাষার লিখিত রূপ সরকারি মর্যাদা পেয়েছে।
বাংলাদেশ নজরুল সেনা
বাংলাদেশ নজরুল সেনা একটি বেসরকারি গণ উন্নয়নমূলক সংগঠন। সংগঠনটি মূলত বাংলাদেশের শিশু, কিশোর ও তরুণদের শিক্ষা ও স্বাস্থ্য উন্নয়নে কাজ করে যাচ্ছে। বিখ্যাত বাঙালি কবি ও লেখক কাজী নজরুল ইসলামের নামে সংগঠনটির নামকরণ করা হয়েছে। নজরুলের দর্শন সংগঠনটির উদ্দেশ্যে পূরণে অনুপ্রেরণা প্রদান করে যাচ্ছে।
১৯৬৪ সালে তত্কালীন পূর্ব পাকিস্তানে বাংলাদেশ নজরুল সেনা প্রতিষ্ঠিত হয়। ১৯৭১ সালে বাংলাদেশের স্বাধীনতা যুদ্ধ ও ভারত-পাকিস্তান যুদ্ধ চলাকালে এর কর্মসূচী কমিয়ে আনা হয়, তবে বাংলাদেশের স্বাধীনতার পর এর কর্মকাণ্ডের ব্যাপক বিস্তৃতি ঘটতে থাকে। বাংলাদেশের জাতীয় কবি কাজী ইসলামের দর্শন এই সংগঠনটিকে অনুপ্রাণিত করে। এই সংগঠনটি শিশু নির্যাতনের বিরুদ্ধে কাজ করে এবং শিশু ও তরুণদের আর্থ-সামাজিক পরিস্থিতি, ধর্ম, দারিদ্র্য, স্বাস্থ্যগত বিভিন্ন সমস্যা সমাধানে কাজ করে।
ট্রাস্টিদের এবং বোর্ড সদস্যদের নিয়ে একটি কেন্দ্রীয় কমিটির মাধ্যমে পরিচালিত বাংলাদেশ নজরুল সেনার প্রায় ৩৫ টি শাখা রয়েছে। এটি পাবলিক স্কুল, কিণ্ডারগার্টেন স্কুল ও এতিমখানাগুলোর কিশোর ও তরুণদের সহায়তা ও সাহায্য প্রদান করে থাকে। এছাড়াও সংগঠনটি অনেক সেচ্ছাসেবী কর্মকাণ্ড ও অনুষ্ঠানের আয়োজন করে থাকে।
সংগঠনটি নজরুল সেনা স্কুল নামে ময়মনসিংহ জেলায় একটি সুপরিচিত কিণ্ডারগার্টেন স্কুলও প্রতিষ্ঠা করেছে। ১৯৯০ সালে প্রতিষ্ঠিত এই স্কুলটিকে বাংলাদেশ নজরুল সেনা সরাসরি পর্যবেক্ষণ করে থাকে। জি. ই. এম ফারুক নামে সংগঠনটির একজন সক্রিয় ব্যক্তিত্ব্য স্কুলটির প্রতিষ্ঠাতা এবং বর্তমান অধ্যক্ষ্য। নজরুল সেনা স্কুলে ২০০ এর ও বেশি ছাত্র, ১৮ জন নিয়মিত শিক্ষক এবং ৫জন কর্মী রয়েছে। এই স্কুলটির ছাত্ররা লেখাপড়া নিয়ে ব্যস্ত থাকার পাশাপাশি বিভিন্ন সাংস্কৃতিক অনুষ্ঠান যেমন: গান, নাচ, অঙ্কন, খেলাধুলা, বিতর্ক ও অন্যান্য কর্মকাণ্ডে জড়িত থাকে। এই স্কুলটি ময়মনসিংহ জেলায় প্রথমবারের মত মাল্টিমিডিয়া কম্পিউটারের মাধ্যমে শিক্ষা প্রদান শুরু করে। প্রতি বছর স্কুলটি পিকনিক, শিক্ষা সফর, বার্ষিক ক্রীড়া প্রতিযোগিতা, সাংস্কৃতিক প্রতিযোগিতা ও বার্ষিক পুরস্কার বিতরণীর আয়োজন করে থাকে। প্রতিবছর ছাত্ররা একটি মাল্টিমিডিয়া কম্পিউটার প্রদর্শনীর আয়োজন করে থাকে এবং সেখানে তারা তাদের কম্পিউটার দক্ষতার নানা দিক তুলে ধরে।
চাদের ভাষা
ফরাসি ভাষা ও আরবি ভাষা চাদের দুইটি সরকারী ভাষা। এদের মধ্যে আরবি ভাষাতে চাদের প্রায় অর্ধেক লোক কথা বলে এবং এটি দেশটিতে একটি সার্বজনীন ভাষা হিসেবে ব্যবহৃত। চাদে আরও প্রায় ১২০টি স্থানীয় ভাষা আছে। এদের মধ্যে কানুরি ভাষা, মারবা ভাষা, ম্‌বাই ভাষা, মোসি ভাষা, সাঙ্গো ভাষা, এবং তেদা ভাষা উল্লেখযোগ্য। বেশ কিছু ভাষা সার্বজনীন ভাষা ব্যবহৃত হয়, যেমন- হাউসা ভাষা, ন্‌গাম্বাই ভাষা, সারা ভাষা। আন্তর্জাতিক সম্পর্কের ক্ষেত্রে ফরাসি ভাষাই বেশি ব্যবহৃত হয়।
জাম্বিয়ার ভাষা
ইংরেজি ভাষা জাম্বিয়ার সরকারি ভাষা। জাম্বিয়াতে স্থানীয় আরও প্রায় ৩৫টি ভাষা প্রচলিত। এদের মধ্যে বেম্বা ভাষাতে প্রায় এক-চতুর্থাংশ লোক কথা বলে। অন্যান্য ভাষার মধ্যে টোঙ্গা ভাষা এবং নিয়াঞ্জা ভাষা উল্লেখযোগ্য। ফানাগালো নামের একটি ক্‌হোসা ভাষা-ভিত্তিক পিজিন ভাষা শহর এবং খনি এলাকগুলিতে সার্বজনীন ভাষা হিসেবে সুপ্রচলিত। সেতলা নামের আরেকটি পিজিন ভাষা আছে, যার ভিত্তি সোয়াহিলি ভাষা। আন্তর্জাতিক কাজকর্মে ইংরেজি ভাষা ব্যবহার করা হয়।
জিবুতির ভাষা
ফরাসি ভাষা ও আরবি ভাষা জিবুতির দুইটি সরকারী ভাষা। স্থানীয় ভাষাগুলির মধ্যে আফার ভাষা-তে অর্ধেকেরও বেশি লোক এবং সোমালি ভাষা-তে প্রায় এক-তৃতীয়াংশ লোক কথা বলেন। এই দুইটি ভাষাতেই রেডিও অনুষ্ঠান সম্প্রচার করা হয়। আন্তর্জাতিক কাজকর্মে প্রধানত ফরাসি ভাষা ব্যবহার করা হয়।
জিম্বাবুয়ের ভাষা
ইংরেজি ভাষা জিম্বাবুয়ের সরকারি ভাষা। এছাড়া আরও প্রায় ২০টি স্থানীয় ভাষা প্রচলিত। এদের মধ্যে শোনা ভাষাতে জিম্বাবুয়ের অর্ধেকেরও বেশি লোক কথা বলে। ন্‌দেবেলে ভাষা আরেকটি গুরুত্বপূর্ণ স্থানীয় ভাষা। আন্তর্জাতিক কাজকর্মে ইংরেজি ভাষা ব্যবহার করা হয়।
টোগোর ভাষা
ফরাসি ভাষা টোগোর সরকারি ভাষা। এছাড়া দেশটিতে আরও প্রায় ৪০টি স্থানীয় ভাষা প্রচলিত। এদের মধ্যে এওয়ে ভাষা টোগোর প্রায় এক-পঞ্চমাংশ লোকের মাতৃভাষা। ভাষাটির দেশের সর্বত্র, বিশেষত দক্ষিণাঞ্চলে, সার্বজনীন দ্বিতীয় ভাষা হিসেবেও ব্যাপকভাবে প্রচলিত। অন্যান্য উল্লেখযোগ্য ভাষার মধ্যে আছে কাব্রে ভাষা ও গুর্মা ভাষা। আন্তর্জাতিক কাজকর্মে ফরাসি ভাষা ব্যবহার করা হয়।
তানজানিয়ার ভাষা
সোয়াহিলি ভাষা তানজানিয়ার সরকারি ভাষা। দেশটির প্রায় ৯০% জনগণ দ্বিতীয় ভাষা হিসেবে সোয়াহিলি ভাষাতে কথা বলেন। এছাড়াও দেশটিতে ১২০টিরও বেশি স্থানীয় ভাষা আছে। এদের মধ্যে নিয়ামোয়েজি ভাষা, মাকোন্দে ভাষা, গোগো ভাষা, হায়া ভাষা, সুকুমা ভাষা এবং চাগ্‌গা ভাষা উল্লেখযোগ্য। সোয়াহিলি ভাষা সার্বজনীন ভাষা বা লিঙ্গুয়া ফ্রাংকা হিসেবে কাজ করে। ১৯৬৭ সাল পর্যন্ত ইংরেজি ভাষা দেশটির সহ-সরকারী ভাষা ছিল।
তিউনিসিয়ার ভাষা
আরবি ভাষা তিউনিসিয়ার সরকারি ভাষা। এই ভাষাতে তিউনিসিয়ার প্রায় ৯৮% লোক কথা বলে। এছাড়াও কিছু বার্বার ভাষাতে অনির্ণীত সংখ্যক কিছু লোক কথা বলে। বেশ কয়েক হাজার লোক ফরাসি ভাষাতে কথা বলে। আন্তর্জাতিক কাজকর্মে ফরাসি ভাষা ব্যবহার করা হয়।
দক্ষিণ আফ্রিকার ভাষা
১৯৯৩ সালের সংবিধান অনুসারে দক্ষিণ আফ্রিকাতে ১১টি ভাষাকে সরকারী মর্যাদা দেয়া হয়েছে। এগুলি হল আফ্রিকান্স ভাষা, ইংরেজি ভাষা, ন্‌দেবেলে ভাষা, সেসোথো ভাষা, সেসোথো সা লেবোয়া ভাষা, সোয়াতি ভাষা, ইতসোঙ্গা ভাষা, সেতসোয়ানা ভাষা, ৎশিভেন্দা ভাষা, ক্‌হোসা ভাষা এবং জুলু ভাষা। দক্ষিণ আফ্রিকাতে আরও প্রায় ২০টি আফ্রিকান বা অভিবাসী ভাষা প্রচলিত। এদের মধ্যে তামিল ভাষা, ত্‌সোঙ্গা ভাষা, ত্‌সোয়ানা ভাষা এবং উর্দু ভাষা উল্লেখযোগ্য। আরও বহু অভিবাসী বিভিন্ন ইউরোপীয় ভাষাতে কথা বলেন। আন্তর্জাতিক কাজকর্মে ইংরেজি ভাষা ব্যবহার করা হয়।
নাইজেরিয়ার ভাষা
ইংরেজি ভাষা নাইজেরিয়ার সরকারি ভাষা। প্রাদেশিক পর্যায়ে তিনটি ভাষা সরকারী ভাষার মর্যাদা পেয়েছে। এগুলি হল উত্তরের হাউসা ভাষা, দক্ষিণ-পূর্বের ইগবো ভাষা এবং দক্ষিণ-পশ্চিমের ইয়োরুবা ভাষা। তিনটি ভাষাতেই প্রায় ২০ লক্ষ লোক কথা বলে থাকে। নাজেরিয়াতে আরও প্রায় ৪৫০টি ভাষা প্রচলিত, যাদের অনেকগুলিতেই বক্তাসংখ্যা নগণ্য। এদের মধ্যে উল্লেখযোগ্য হল এদো ভাষা, এফিক ভাষা, ফুলফুলদে ভাষা, ইদোমা ভাষা এবং কানুরি ভাষা; স্থানীয় পর্যায়ে এই ভাষাগুলির মর্যাদা আছে, বিশেষত খবর সম্প্রচারের ক্ষেত্রে। নাইজেরিয়াতে বেশ কিছু ভাষা সার্বজনীন ভাষা বা লিঙ্গুয়া ফ্রাংকা হিসেবে ব্যবহার করা হয়' এদের মধ্যে আছে হাউসা ভাষা, এফিক ভাষা, এবং নাইজেরীয় পিজিন ভাষা। আন্তর্জাতিক কর্মকাণ্ডে ইংরেজি ভাষা ব্যবহার করা হয়।
নামিবিয়ার ভাষা
ইংরেজি ভাষা নামিবিয়ার সরকারি ভাষা। প্রায় ৫% লোক মাতৃভাষা বা দ্বিতীয় ভাষা হিসেবে ইংরেজি ভাষাতে কথা বলেন। আরও প্রায় ৭% লোক আফ্রিকান্স ভাষা ব্যবহার করেন। নামিবিয়াতে এখনও প্রায় হাজার বিশেক বক্তাবিশিষ্ট জার্মানভাষী সম্প্রদায় আছে। বেনুয়ে-কঙ্গো ভাষা পরিবার এবং খোইসান ভাষা পরিবারের প্রায় ২০টি ভাষা নামিবিয়াতে প্রচলিত।
বিষুবীয় গিনির ভাষা
স্পেনীয় ভাষা বিষুবীয় গিনির সরকারি ভাষা। এখানকার প্রায় তিন-চতুর্থাংশ লোক ফাং ভাষাতে কথা বলেন। এছাড়াও এখানে বেনুয়ে-কঙ্গো ভাষা পরিবারের অন্যান্য কিছু ভাষাতে হাজার খানেক বক্তা কথা বলেন। কিছু ক্রেওল ভাষাও এখানে প্রচলিত।
বুরুন্ডির ভাষা
ফরাসি ভাষা ও রুন্ডি ভাষা (কিরুন্ডি বা উরুন্ডি নামেও পরিচিত) বুরুন্ডির সরকারি ভাষা। এছাড়া সার্বজনীন ভাষা হিসেবে সোয়াহিলি ভাষার ব্যাপক প্রচলন আছে। বহির্বিশ্বের সাথে যোগাযোগের ক্ষেত্রে ফরাসি ভাষা ব্যবহার করা হয়।
বতসোয়ানার ভাষা
ইংরেজি ভাষা ও ৎসোয়ানা ভাষা যৌথভাবে বতসোয়ানার সরকারি ভাষা। ৎসোয়ানা ভাষাতে বতসোয়ানার প্রায় ৭০% লোক কথা বলেন। এছাড়াও স্থানীয় আরও প্রায় ২৫টি ভাষার চল আছে। এদের মধ্যে শোনা ভাষা এবং খোইসান ভাষাপরিবারের বিভিন্ন ভাষা উল্লেখযোগ্য।
বুস্ট্রফেডন
বুস্ট্রফেডন () এমন এক ধরনের লিখন পদ্ধতি যাতে একটি লাইন ডান থেকে বামে পড়তে হলে তার ঠিক পরের লাইনটি বাম থেকে ডানে পড়তে হয়, এবং তার পরের লাইনটি আবারও ডান থেকে বামে পড়তে হয়, এবং এভাবে চলতে থাকে। অর্থাৎ বুস্ট্রফেডনে লাইনগুলি বারবার দিক পরিবর্তন করে।
বুস্ট্রফেডন নামটি গ্রিক শব্দ βουστροφηδόν "বুস্ত্রোফ়্যাদোন্‌" থেকে এসেছে যার অর্থ ষাঁড় ঘোরানো। ষাঁড় দিয়ে জমি কর্ষণ করানোর জমির এক প্রান্ত থেকে আরেক প্রান্তে ষাঁড়কে টেনে নিতে হয় এবং সেখান থেকে ষাঁড়টিকে ঘুরিয়ে আবার আদিপ্রান্তের দিকে নিয়ে আসা হয়। এই ঘটনার সাথে মিল আছে বলেই লিখনপদ্ধতিটির এরকম নামকরণ করা হয়েছে।
হেলেনীয় যুগের পূর্বে প্রাগৈতিহাসিক কালে খোদাইকৃত প্রাচীন গ্রিক ভাষার শিলালিপিগুলিতে বুস্ট্রফেডন পদ্ধতির প্রয়োগ দেখতে পাওয়া যায়। পৃথিবীর অন্যান্য প্রাচীন রচনাবলিতেও বুস্ট্রফেডনের নমুনা পাওয়া গেছে।
কেউ কেউ ডট মেট্রিক্স প্রিন্টারের মুদ্রণকারী মস্তকের বা প্রিন্টার হেডের গতিকে বুস্ট্রফেডন ডাকেন। তবে এক্ষেত্রে কেবল হেডের দিক পরিবর্তনের ব্যাপারটিই মুখ্য, আসল বুস্ট্রফেডনের মত লাইনগুগুলি একবার সোজা, আরেকবার উল্টোভাবে ছাপা হয় না।
বুস্ট্রফেডন তিন রকম হতে পারে। এক ধরনের বুস্ট্রাফেডনে লাইনের গতিমুখ অর্থাৎ লাইনে শব্দের ক্রম উল্টে যায়, কিন্তু শব্দের মধ্যে বর্ণের ক্রম কিংবা বর্ণের নিজস্ব রূপ উল্টায় না। দ্বিতীয় ধরনের বুস্ট্রফেডনে লাইনের গতিমুখ পালটে যায় এবং শব্দের মধ্যে বর্ণের ক্রমও উলটে যায়, কিন্তু একেকটি বর্ণের রূপ উল্টায় না। তৃতীয় ধরনের বুস্ট্রফেডনে লাইনের গতিমুখ, শব্দ এবং বর্ণ তিনটিই উলটে যায় (ছবিতে দেখুন)।
মধ্য আফ্রিকান প্রজাতন্ত্রের ভাষা
ফরাসি ভাষা ও সাংগো ভাষা যৌথভাবে মধ্য আফ্রিকান প্রজাতন্ত্রের সরকারি ভাষা। সাংগো ভাষাটি ঙবান্দি ভাষাভিত্তিক একটি ক্রেওল ভাষা যা বর্তমানে দেশটির গণমাধ্যম, ব্যবসা বাণিজ্য ও প্রশাসনে ব্যবহৃত হচ্ছে। এটি দেশের প্রায় ১০% লোকের মাতৃভাষা এবং অধিকাংশ লোকের দ্বিতীয় বা তৃতীয় ভাষা। মধ্য আফ্রিকান প্রজাতন্ত্রে আরও প্রায় ৬০টি ভাষা প্রচলিত। এদের মধ্যে বান্দা ভাষা, গবায়া ভাষা এবং জান্দে ভাষা উল্লেখযোগ্য। আন্তর্জাতিক যোগাযোগের ক্ষেত্রে ফরাসি ভাষা ব্যবহার করা হয়।
মরিশাসের ভাষা
ইংরেজি ভাষা মরিশাস ইংরেজি সরকারী যেখানে সংসদে ব্যতীত কোন সরকারি ভাষা আছে, কিন্তু ফরাসি ব্যবহার করা যেতে পারে. জনসংখ্যার 90% একটি ফরাসি ভিত্তি করে ক্রেওল কথা বলে. OIF অনুযায়ী জনসংখ্যার 72% অনর্গল ফরাসি কথা বলে. এই ক্রেওলটি সমগ্র মরিশাসে সার্বজনীন ভাষা বা লিঙ্গুয়া ফ্রাংকা হিসেবে ব্যাপকভাবে ব্যবহার করা হয়। মরিশাসের প্রায় ৭০% লোক ভারত থেকে আগত অভিবাসী এবং এরা তামিল, ভোজপুরি, হিন্দি, মারাঠি, উর্দু, তেলুগু, ওড়িয়া, চীনা ইত্যাদি ভারতীয় ভাষাতে কথা বলেন। আন্তর্জাতিক যোগাযোগের ক্ষেত্রে ইংরেজি ভাষা ও ফরাসি ভাষা দুই-ই ব্যবহার করা হয়।
মাদাগাস্কারের ভাষা
মালাগাসি ভাষা এবং ফরাসি ভাষা মাদাগাস্কারের সরকারি ভাষা। এখানকার প্রায় সব লোক মালাগাসি ভাষার কোনও না কোনও উপভাষাতে কথা বলেন। আন্তর্জাতিক কর্মকাণ্ডে ফরাসি ভাষা ব্যবহার করা হয়।
মালাউইর ভাষা
নিয়াঞ্জা (যা "চেওয়া" নামেও পরিচিত) এবং ইংরেজি মালাউইর সরকারী ভাষা। মালাউইর জনগণের ৫৭% মাতৃভাষা হল নিয়াঞ্জা/চেওয়া ভাষা। ভাষাটি একটি সার্বজনীন ভাষা বা লিঙ্গুয়া ফ্রাংকা হিসেবে মালাউইর সর্বত্র ব্যবহৃত হয়। এছাড়াও মালাউইতে আরও প্রায় ১০টি স্থানীয় ভাষা আছে। এদের মধ্যে মাকুয়া (যা "কোকোলা" নামেও পরিচিত), ইয়াও, তুম্বুকা, তোঙ্গা, নিয়াকুসাঙ্গোন্দে, মালাউই লোমুয়ে, এবং মালাউই সেনা উল্লেখযোগ্য। আন্তর্জাতিক কর্মকাণ্ডে ইংরেজি ভাষা ব্যবহার করা হয়।